**เอกสารหมายเลข 1**แนบท้าย 4

แบบประเมินคุณสมบัติของบุคคล

**ชื่อ นายสุพัฒน์ เอี่ยมสอาด**

**ตำแหน่ง นักวิชาการสัตวบาลชำนาญการ ตำแหน่งเลขที่ 1287**

**กลุ่มส่งเสริมและพัฒนาการปศุสัตว์ สำนักงานปศุสัตว์จังหวัดนครปฐม**

**กรมปศุสัตว์ กระทรวงเกษตรและสหกรณ์**

**ขอประเมินเพื่อแต่งตั้งให้ดำรงตำแหน่งที่สูงขึ้น**

**ตำแหน่ง นักวิชาการสัตวบาลชำนาญการพิเศษ ตำแหน่งเลขที่ 1287**

**กลุ่มส่งเสริมและพัฒนาการปศุสัตว์ สำนักงานปศุสัตว์จังหวัดนครปฐม**

**กรมปศุสัตว์ กระทรวงเกษตรและสหกรณ์**

 **เอกสารหมายเลข 3**

**ผลงานที่จะขอรับการประเมินเพื่อเลื่อนขึ้นแต่งตั้งให้ดำรงตำแหน่งที่สูงขึ้น**

**(ผลงานที่ 1)**

1. **ชื่อผลงาน** ศึกษาการผลิตแพะเนื้อในจังหวัดนครปฐม

ปีที่ดำเนินการ พ.ศ.2563

**2.** **ความสำคัญและที่มาของปัญหาที่ทำการศึกษา**

 แพะเป็นสัตว์เศรษฐกิจที่มีการเลี้ยงกระจายอยู่ทั่วโลก ในปี พ.ศ. 2554 มีปริมาณการเลี้ยง 924 ล้านตัว ซึ่งคิดเป็นปริมาณเนื้อแพะ 5,229,444 ตัน มีปริมาณเพิ่มขึ้นทุกๆ ปี การเลี้ยงแพะมีปริมาณมากที่สุดในทวีปเอเชียคิดเป็น 70.92% รองลงมาเป็นทวีปแอฟริกา 23.58% สำหรับกลุ่มประเทศอาเซียนนั้น ประเทศอินโดนีเซีย มีจำนวนแพะมากเป็น อันดับหนึ่ง จำนวน 17,483,000 ตัว ส่วนประเทศไทยอยู่ในอันดับที่ 5 จำนวน 427,567 ตัว จากการประเมินขององค์การอาหารและการเกษตรแห่งสหประชาชาติพบว่า ความต้องการบริโภคแพะทั้งหมด มีมากถึง 2 เท่าของจำนวนประชากรที่มีอยู่ทั่วโลก สำหรับในเอเชียมีความต้องการมากถึง 210 ล้านตัวต่อปี จากข้อมูลดังกล่าว พบว่าถึงแม้ผลิตภัณฑ์เนื้อแพะมีปริมาณเพิ่มขึ้นทุกปี แต่ยังไม่เพียงพอกับความต้องการของประชากรทั่วโลก (กนกวรรณ, 2557) ที่ผ่านมากรมปศุสัตว์ กระทรวงเกษตรและสหกรณ์ ได้ส่งเสริมผลักดัน การพัฒนาอาชีพการเลี้ยงแพะของเกษตรกรรายย่อยมาโดยตลอดระยะเวลาไม่น้อยกว่า 15 ปี จนถึงปัจจุบัน ได้มีการพัฒนาอาชีพการเลี้ยงแพะมาในระดับหนึ่ง และพร้อมจะพัฒนาอย่างต่อเนื่อง เพื่อเป็นสินค้าเกษตรที่มีคุณภาพมาตรฐาน เป็นที่ยอมรับของผู้บริโภคทั้งในประเทศและต่างประเทศ สามารถแข่งขันกับต่างประเทศ และเป็นที่ต้องการของตลาดต่างประเทศ มีการจัดทำ MOU กับผู้ค้าในต่างประเทศ เช่น ประเทศมาเลเซีย สาธารณรัฐสังคมนิยมเวียดนาม และสาธารณรัฐประชาธิปไตยประชาชนลาว เพื่อซื้อขายแพะ กับเครือข่ายแพะแกะ แห่งประเทศไทย นับเป็นโอกาสที่ดีของเกษตรกรผู้เลี้ยงแพะในประเทศไทย แต่แท้ที่จริงแล้วเกษตรกรผู้เลี้ยงแพะส่วนใหญ่เป็นเกษตรกรรายย่อย ขาดแคลนเงินในการลงทุน เพื่อขยายและพัฒนาระบบการผลิต (สำนักงานปศุสัตว์จังหวัดนครปฐม, 2562)

 ปัญหาการเลี้ยงแพะในจังหวัดนครปฐมมีปัญหาหลัก 3 ด้าน ดังนี้

1. การจัดการ ระบบการเลี้ยงแพะของเกษตรกรส่วนใหญ่ยังจัดอยู่ในกลุ่มที่เรียกว่าเกษตรกร รายย่อยมีการเลี้ยงทั้งแบบปล่อยเลี้ยง และจัดหาพืชอาหารสัตว์มาให้กิน ใช้วิธีการเลี้ยงแบบดั้งเดิมไม่นิยมปลูกพืชอาหารสัตว์สำหรับการเลี้ยงแพะ ทำให้อาหารสัตว์ไม่เพียงพอและมีคุณภาพต่ำในบางฤดูกาล ขาดการปรับปรุงพันธุ์และการจัดการที่มีประสิทธิภาพ ระบบการเลี้ยงยังไม่ได้รับการรับรองตามมาตรฐานที่กำหนด

 2) การตลาด ในปัจจุบันแพะเนื้อยังมีความต้องการของตลาดทั้งในประเทศและต่างประเทศเป็นจำนวนมาก จะเห็นได้จากการจัดทำ MOU กับประเทศคู่ค้า เช่น ประเทศมาเลเซีย สาธารณรัฐสังคมนิยมเวียดนาม และสาธารณรัฐประชาธิปไตยประชาชนลาว ซึ่งเกษตรกรผู้เลี้ยงแพะเนื้อส่วนใหญ่ในจังหวัดนครปฐม ขาดข้อมูลข่าวสารด้านการตลาดในการกระตุ้นให้เกิดการลงทุน ส่งผลให้แพะที่ออกสู่ตลาดมีจำนวนน้อย ไม่มีระบบตลาดที่ชัดเจน

 3) ความต้องการของเกษตรกร เกษตรกรผู้เลี้ยงแพะเนื้อในจังหวัดนครปฐม เป็นเกษตรกรที่หลากหลาย บางกลุ่มต้องการพัฒนาองค์ความรู้ด้านการเลี้ยง บางกลุ่มต้องการพัฒนาด้านการปรับปรุงพันธุ์ ต้องการแหล่งเงินทุน การรับรองมาตรฐานการผลิต ตลอดจนการสนับสนุนและการพัฒนาด้านการตลาดจากภาครัฐ เป็นต้น

**ตารางที่ 1** **การผลิตแพะเนื้อจังหวัดนครปฐม**

ปี จำนวน จำนวนแพะ จำนวนการผลิต มูลค่าการผลิต(ล้านบาท/ปี) รวม

 เกษตรกร ผู้ เมีย ผู้ เมีย ผู้ เมีย (ล้านบาท/ปี)

2558 128 1,836 7,452 2,608 2,608 7.8 11.6 18.9

2559 114 1,448 6,172 2,160 2,160 6.8 9.1 15.6

2560 113 1,634 6,195 2,168 2,168 6.5 9.2 15.7

2561 125 1,943 6,488 2,270 2,270 6.8 9.6 16.4

2562 138 1,484 6,187 2,165 2,165 6.4 9.2 15.6

ที่มา : ดัดแปลงจากฐานข้อมูลเกษตรกรผู้เลี้ยงสัตว์ กรมปศุสัตว์ (2562)

 จากตารางที่ 1 การเลี้ยงแพะเนื้อในจังหวัดนครปฐม ในปี 2558 มีมูลค่าการผลิตสูงถึง 18.98 ล้านบาท ซึ่งเป็นผลจากที่ภาครัฐได้มีการส่งเสริมการเลี้ยงแพะตามโครงการไทยเข้มแข็ง ต่อมาในปี 2559-2562 มีมูลค่า การผลิตแพะเนื้อจังหวัดนครปฐมอยู่ระหว่าง 15.66-16.45 ล้านบาท นับว่ามีมูลค่าการผลิตด้านปศุสัตว์ที่สามารถสร้างรายได้ให้กับเกษตรกรผู้เลี้ยงแพะเนื้อในจังหวัดนครปฐมได้เป็นอย่างดี ดังนั้น การส่งเสริมสนับสนุนให้เกษตรกรตระหนักถึงความสำคัญของการจัดการฟาร์มในทุกด้านให้มีประสิทธิภาพ โดยเฉพาะการใช้พื้นที่ของเกษตรกร ที่มีอยู่อย่างจำกัดให้เกิดประโยชน์สูงสุด ( Intensive Farm ) การพัฒนาฟาร์มให้ได้มาตรฐาน ปรับปรุงประสิทธิภาพให้เป็นที่ยอมรับของสากลในการแข่งขันกับตลาดต่างประเทศ นอกจากนี้ การผลิตแพะที่มีสุขภาพดี ใช้ผลิตเป็นอาหารที่ปลอดภัยต่อการบริโภคเป็นการดำเนินงานตามนโยบายด้านความปลอดภัยของอาหาร (Food Safety) ด้ายการใช้การปฏิบัติทางการเกษตรที่ดีสำหรับฟาร์มแพะเนื้อ (สำนักงานมาตรฐานสินค้าเกษตรและอาหารแห่งชาติ; มกอช., 2549) เป็นแนวทางในการส่งเสริมการเลี้ยงแพะตามความต้องการของเกษตรกร ทำให้การศึกษาการผลิตแพะเนื้อ มีผลต่อความต้องการส่งเสริมการเลี้ยงแพะเนื้อของเกษตรกรจังหวัดนครปฐม เป็นเรื่องที่น่าสนใจ

**3. วัตถุประสงค์ในการศึกษา**

* 1. เพื่อศึกษาข้อมูลพื้นฐานทั่วไปของเกษตรกรผู้เลี้ยงแพะเนื้อจังหวัดนครปฐม
	2. เพื่อศึกษาความต้องการส่งเสริมการเลี้ยงแพะเนื้อของเกษตรกรผู้เลี้ยงแพะจังหวัดนครปฐม
	3. เพื่อศึกษาสภาพการจัดการฟาร์มแพะเนื้อของเกษตรกรจังหวัดนครปฐม

**4. ความรู้ทางวิชาการ หรือแนวคิดหรือหลักทฤษฎีที่ใช้ในการดำเนินการ**

 การศึกษาสภาพการจัดการฟาร์มที่มีผลต่อความต้องการส่งเสริมการเลี้ยงแพะเนื้อ ของเกษตรกรจังหวัดนครปฐม ในครั้งนี้ ผู้วิจัยได้ทบทวนเอกสารทฤษฎีและค้นคว้างานวิชาการที่เกี่ยวข้อง นำเสอนเป็น 4 ประเด็น ได้แก่ แนวคิดเกี่ยวกับการจัดการฟาร์ม การตรวจประเมินการปฏิบัติทางการเกษตรที่ดีสำหรับฟาร์มแพะเนื้อ แนวคิดและทฤษฎีที่เกี่ยวกับความต้องการ การเลี้ยงแพะเนื้อ และการตลาดแพะเนื้อ มีรายละเอียด ดังนี้

 **แนวคิดเกี่ยวกับการจัดการฟาร์ม**

 ความหมายของ การจัดการฟาร์ม (Farm Management) มีนักวิชาการหลายท่านได้ให้ความหมายในลักษณะที่คล้ายคลึงกัน ดังนี้

 พรรณพิมล (2556) กล่าวว่าการจัดการฟาร์ม หมายถึง การจัดสรรทรัพยากรของหน่วย ธุรกิจฟาร์ม ได้แก่ ที่ดิน แรงงาน ทุน มีอยู่จำนวนจำกัดมาใช้ในการผลิตพืช เลี้ยงสัตว์ และประมง เพื่อให้ได้ตามวัตถุประสงค์ ที่กำหนดภายใต้การเสี่ยง และความไม่แน่นอน การจัดการฟาร์มนี้จะรวมถึงการวางแผน และงบประมาณฟาร์มต่อการปลูกพืช เลี้ยงสัตว์ และประมง ในการพัฒนาการผลิต การเก็บบันทึกข้อมูล เพื่อการวิเคราะห์และประเมินผลการทำฟาร์มเอาไว้

 ณฐิตากานต์ (2563) ให้ความหมายของการจัดการฟาร์มว่า หมายถึง การดำเนินการผลิตโดยการจัดการใช้ทรัพยากรที่มีอยู่อย่างจำกัด คือ ที่ดิน แรงงาน และทุน ให้ได้กำไรสูงสุด ซึ่งรวมถึงการวางแผนผังและงบประมาณฟาร์ม การจัดระบบการปลูกพืชและเลี้ยงสัตว์ การพัฒนาการผลิต การตลาดการเก็บบันทึกข้อมูลเพื่อการวิเคราะห์และประเมินผล

เบญจมาส (2549) กล่าวว่า การจัดการฟาร์ม หมายถึง การนำเอาองค์ความรู้ต่าง ๆ อันเป็นหลักสหวิทยาการของหลากหลายวิชานำมาประยุกต์ใช้ เพื่อการวางแผนจัดรูปองค์ประกอบของฟาร์มและเพื่อการดำเนินงานฟาร์ม ทั้งนี้ เพื่อให้ใช้ประโยชน์จากทรัพยากรที่มีอยู่อย่างจำกัดนั้น อย่างเต็มประสิทธิภาพได้ประสิทธิผลตามต้องการ และเกิดผลกำไรแก่ธุรกิจฟาร์มในที่สุด เพราะจากการที่ฟาร์มมีปัจจัยการผลิตต่าง ๆ อยู่อย่างจำกัด เช่น มีที่ดินจำกัด มีแรงงานจำกัด มีเงินทุนเครื่องจักรเครื่องมือ ตลอดจนปัจจัยการผลิตอื่น ๆ จำกัด ซึ่งปัจจัยการผลิตเหล่านี้มีทางเลือกใช้ได้หลายทาง เป็นต้นว่า ใช้ในการปลูกข้าวโพด หรือฝ้าย หรือมันสำปะหลัง หรือใช้ในกิจการปศุสัตว์ เจ้าของฟาร์มจึงต้องมีการตัดสินใจที่จะเลือกใช้ปัจจัยการผลิตอันจำกัดนี้ในทางเลือกใดทางเลือกหนึ่ง เพื่อให้บรรลุเป้าหมายของตนที่ได้วางไว้ในการทำฟาร์ม กระบวนการที่เจ้าของฟาร์มจะหาทางจัดสรรปัจจัยการผลิตต่าง ๆ จนกระทั่งตัดสินใจในการผลิต และดำเนินงานเพื่อให้บรรลุเป้าหมายที่กำหนดไว้นั้น รวมเรียกว่าเป็น การจัดการฟาร์ม คือ ต้องทำกิจกรรมต่าง ๆ อย่างมีระบบ มีขั้นตอนตามกระบวนการ เพื่อให้ผลจากการตัดสินใจออกมาดีที่สุด

จากที่กล่าวมา ผู้วิจัยสรุปความหมายของ การจัดการฟาร์มแพะ ว่าหมายถึง ขบวนการในการผลิตแพะ การตัดสินใจใช้ทรัพยากรที่มีอยู่ให้เกิดประโยชน์สูงสุด เหมาะสมกับการดำรงชีวิตของแพะที่เกษตรกรเลี้ยง กระบวนการผลิตมีความปลอดภัยต่อเกษตรกร และผู้บริโภค รวมทั้งมีการนำเอาความรู้ เทคโนโลยี มาใช้เพิ่มประสิทธิภาพอย่างเป็นระบบ

**วัตถุประสงค์ของการจัดการฟาร์ม**

1. เพื่อให้ได้ผลผลิตสูงสุด โดยใช้หลักความรู้ทางด้านเกษตร การจัดการ หรือเศรษฐศาสตร์และเทคโนโลยี มาใช้ร่วมกันเพื่อให้กระบวนการผลิตมีประสิทธิภาพ สามารถสร้างผลผลิตออกมาได้สูงสุดเท่าที่ปัจจัยการผลิตที่มีอยู่จำกัดเอื้ออำนวย
2. เพื่อต้องการกำไรสูงสุด จากการที่สามารถจัดการทรัพยากรได้ดี
3. เพื่อการบริหารจัดการที่ดี โดยเฉพาะเรื่องของการจัดการทางด้านคุณภาพ การตลาด และการขนส่ง สิ่งเหล่านี้ มีผลต่อปริมาณการขายหรือยอดขายทั้งสิ้น
4. เพื่อลดความเสี่ยง หรือให้มีความเสี่ยงน้อยที่สุด จากการจัดการที่มีระบบการวางแผน ศึกษาและป้องกันปัญหาและอุปสรรคต่าง ๆ ที่อาจเกิดขึ้นกับกิจการ
5. เพื่อยกระดับมาตรฐานการของเกษตรกรให้สูงขึ้น การนำเอาความรู้ในด้านต่าง ๆมา เพื่อส่งเสริมให้เกษตรกรมีการทำงานอย่างเป็นระบบ สามารถดูแลบริหารจัดการของธุรกิจตนเองได้อย่างยั่งยืน

 **การจัดการฟาร์ม ตามแนวทางการปฏิบัติทางการเกษตรที่ดีสำหรับฟาร์มปศุสัตว์**

 การปฏิบัติทางการเกษตรที่ดีสำหรับฟาร์มปศุสัตว์ (Good Agricultural Practices: GAP) เป็นมาตรฐานรับรองคุณภาพสินค้าเกษตรและอาหารตามกระบวนการผลิตทางการเกษตรที่ดีและเหมาะสม เพื่อให้ได้ผลผลิตที่มีคุณภาพดีถูกสุขลักษณะและปลอดภัยต่อผู้บริโภค ที่ออกโดยสำนักงานมาตรฐานสินค้าเกษตรและอาหารแห่งชาติ (มกอช.) โดยเกษตรกรที่ต้องการการรับรองมาตรฐาน GAP ต้องใช้การจัดการฟาร์มให้มีความปลอดภัยตลอดกระบวนการผลิต เริ่มตั้งแต่ระดับฟาร์มโรงเรือนเลี้ยงสัตว์ อาหารสัตว์ บุคลากร สุขภาพสัตว์ เพื่อยกระดับการจัดการฟาร์มเลี้ยงสัตว์ให้ได้มาตรฐาน คุ้มครองผู้บริโภค และเพื่อประโยชน์ในทางการค้า

 **แนวทางการปฏิบัติทางการเกษตรที่ดี**

 การปฏิบัติทางการเกษตรที่ดี เพื่อให้ได้ผลผลิตที่มีคุณภาพดี และปลอดภัยตามมาตรฐานที่กำหนด โดยขบวนการผลิตจะต้องปลอดภัยต่อเกษตรกร และผู้บริโภค ปราศจากการปนเปื้อนของสารเคมีไม่ทำให้เกิดมลพิษต่อสิ่งแวดล้อมมีการใช้ทรัพยากรให้เกิดประโยชน์สูงสุด ได้ผลผลิตสูงคุ้มค่าการลงทุนการผลิตตามมาตรฐาน GAP ก่อให้เกิดความยั่งยืนทางการเกษตร สิ่งแวดล้อม เศรษฐกิจ และสังคม โดยมาตรฐาน GAP เป็นมาตรฐานที่ครอบคลุมการผลิตสินค้าเกษตรอย่างครบวงจร ตั้งแต่ ปัจจัยการผลิต การผลิต การเก็บเกี่ยว การจัดการหลังการเก็บเกี่ยว การบรรจุหีบห่อ และการขนส่งการผลิต สำหรับการผลิตสินค้าเกษตร 3 ประเภท ได้แก่ 1) พืชผล เช่น ผัก ผลไม้ ชา กาแฟ ฝ้าย ฯลฯ 2) ปศุสัตว์ เช่น โค กระบือ แพะ แกะ สุกร ไก่ ฯลฯ และ 3) สัตว์น้ำ เช่น ปลาน้ำจืดประเภทลำตัวยาวมีเกล็ด ดังเช่น ปลาแซลมอน และปลาเทร้าท์ กุ้ง ปลาสังกะวาด ปลานิล ฯลฯ

 **หลักทั่วไปในการผลิตทางการเกษตรที่ดี**

 ปิลันธนา (2553) กล่าวถึง หลักทั่วไปในการผลิตทางการเกษตรที่ดี หลักการเลี้ยงสัตว์ที่ดีประกอบด้วยการจัดการ 3 ด้าน ได้แก่

 1. การจัดการพันธุ์สัตว์ การที่สัตว์เลี้ยงจะให้ผลผลิต เช่น เนื้อ นม ไข่ ได้มากน้อยเพียงไรนั้น ขึ้นอยู่กับปัจจัย หลัก 2 ประการ คือ พันธุกรรมของสัตว์และสภาพแวดล้อมที่สัตว์รับได้หากปัจจัยใดปัจจัยหนึ่ง มีความไม่เหมาะสมย่อมทำให้สัตว์ไม่สามารถให้ผลผลิตเป็นไปตามเป้าหมายได้ ดังนั้น ผู้เลี้ยงจึงต้องให้ความสำคัญต่อการคัดเลือกสัตว์ที่มีพันธุกรรมที่ดีมาเลี้ยง จากนั้นก็ต้องมีการจัดการปัจจัยสภาพแวดล้อมต่างๆ เช่น อาหาร สุขภาพ โรงเรือน และ สภาพแวดล้อม ที่อยู่อาศัย เป็นต้น ให้เพียงพอและเหมาะสมกับ ความต้องการของสัตว์ เพื่อที่สัตว์สามารถมีความเป็นอยู่ที่สุขสบาย มีสุขภาพร่างกายที่แข็งแรงและสมบูรณ์ พร้อมที่จะสร้างผลผลิตได้ตามขีดความสามารถทางพันธุกรรมของสัตว์นั้น

 2. การจัดการด้านอาหารที่ใช้เลี้ยงสัตว์ อาหารเป็นปัจจัยที่มีความสำคัญต่อการเลี้ยงสัตว์ เป็นอย่างมาก เพราะอาหารที่สัตว์กินเข้าไปจะถูกแปรเปลี่ยนไปเป็นผลผลิตที่สร้างผลตอบแทนแก่ผู้เลี้ยง ในสถานการณ์ที่อาหารสัตว์หรือวัตถุดิบอาหารสัตว์มีราคาแพง แต่ผลผลิตที่ได้จากการเลี้ยงสัตว์กลับมีราคาตกต่ำ ดังนั้น การเพิ่มประสิทธิภาพการจัดการด้านอาหารสัตว์ จึงเป็นวิธีการที่ผู้เลี้ยงสัตว์นำมาลดต้นทุน ในการเลี้ยง เนื่องจากต้นทุนส่วนใหญ่ในการเลี้ยงสัตว์จะเป็นค่าใช้จ่ายด้านอาหารสัตว์ เพราะในอาหารสัตว์จะมีสารอาหารหรือโภชนะที่จำเป็นต่อความต้องการของสัตว์ อยู่ 6 ประเภท คือ คาร์โบไฮเดรต โปรตีน ไขมัน วิตามิน แร่ธาตุ และน้ำ หากสัตว์ได้รับอาหารที่มีโภชนะเหล่านี้ไม่ครบ และไม่เพียงพอต่อความต้องการของร่างกายแล้ว สัตว์ก็จะมีการเจริญเติบโตช้าและให้ผลผลิตต่ำ สัตว์ที่มีอายุน้อยจะชะงักการเจริญเติบโตและแคระแกร็น ทั้งนี้ สัตว์จะอ่อนแอและมีสุขภาพไม่สมบูรณ์ มีความต้านทานโรคต่ำ โดยทั่วไปอาหารที่ใช้เลี้ยงสัตว์ สามารถจำแนกออกเป็น 2 ประเภท คือ อาหารหยาบ และอาหารข้น

3. การจัดการด้านสุขศาสตร์สัตว์ วิธีการที่จะทำให้สัตว์มีสุขอนามัยที่ดีและแข็งแรงนั้น ต้องเริ่มตั้งแต่การคัดเลือกสัตว์ที่มีลักษณะดี แข็งแรงสมบูรณ์มาเลี้ยงในสถานที่ที่ถูกสุขลักษณะ มีการจัดการให้อาหารและน้ำอย่างเพียงพอต่อความต้องการของสัตว์ ให้การป้องกันโรค ตลอดจนจัดการสิ่งขับถ่าย และของเหลือทิ้งจากการเลี้ยงสัตว์อย่างถูกสุขลักษณะและได้มาตรฐาน มีระบบเฝ้าระวังควบคุมและป้องกันโรค ซึ่งเป็นวิธีการที่ลดความเสี่ยงและช่วยป้องกันวิถีทางของการแพร่กระจายของโรคติดต่อสู่ฟาร์ม

**วิธีปฏิบัติทางการผลิตสัตว์ที่ดีสำหรับฟาร์มปศุสัตว์**

เป็นวิธีปฏิบัติตามมาตรฐานรับรองคุณภาพสินค้าเกษตรและอาหารตามกระบวนการผลิตทางการเกษตรที่ดีและเหมาะสมเพื่อให้ได้ผลิตผลที่มีคุณภาพดีถูกสุขลักษณะและปลอดภัยต่อผู้บริโภค การผลิตสินค้า ปศุสัตว์เพื่อให้มีความปลอดภัยก่อนถึงผู้บริโภคจำเป็นต้องมีการกำกับดูแลให้มีความปลอดภัยตลอดห่วงโซ่อาหาร เริ่มตั้งแต่ระดับฟาร์มเลี้ยงสัตว์ อาหารสัตว์ โรงงานผลิตอาหารสัตว์ โรงฆ่าสัตว์ จนถึงโรงงานแปรรูปเนื้อสัตว์ดังนั้นในระดับฟาร์มเลี้ยงสัตว์ได้มีประกาศกระทรวงเกษตรและสหกรณ์ เรื่อง มาตรฐานฟาร์มเลี้ยงสัตว์ของประเทศไทยขึ้นตั้งแต่ พ.ศ. 2542 โดยมีวัตถุประสงค์เพื่อยกระดับการจัดการฟาร์มเลี้ยงสัตว์ให้ได้มาตรฐานเพื่อเป็นการคุ้มครองผู้บริโภคภายในประเทศและเพื่อประโยชน์ในทางการค้า โดยฟาร์มเลี้ยงสัตว์ที่จะได้รับการรับรองและขึ้นทะเบียนเป็นฟาร์มมาตรฐานต้องปฏิบัติตามเกณฑ์ข้อกำหนดมาตรฐาน ประกอบด้วย องค์ประกอบของฟาร์ม การจัดการฟาร์ม การจัดการด้านสุขภาพสัตว์ การจัดการด้านสวัสดิภาพสัตว์ การจัดการระบบน้ำ และการจัดการสิ่งแวดล้อม

**การตรวจประเมินการปฏิบัติทางการเกษตรที่ดีสำหรับฟาร์มแพะเนื้อ**

 หลักเกณฑ์การตรวจประเมินการปฏิบัติทางการเกษตรที่ดีสำหรับฟาร์มแพะเนื้อ (กรมปศุสัตว์, 2554) มีหลักสำคัญดังนี้

 1. องค์ประกอบของฟาร์ม

 1.1 ทำเลที่ตั้งของฟาร์ม อยู่ห่างจากโรงฆ่าสัตว์และตลาดนัดค้าสัตว์อย่างน้อย 5 กิโลเมตร เพื่อป้องกันการแพร่ระบาดของโรค ตั้งบนทำเลที่ไม่มีน้ำท่วมขัง อยู่ห่างจากแหล่งปนเปื้อนของอันตรายทางกายภาพ เคมีและชีวภาพ เช่น โรงงานอุตสาหกรรม แหล่งรวมขยะ หากอยู่ในสภาพเสี่ยง ต้องมีมาตรการในการป้องกันการปนเปื้อน

 1.2 ลักษณะฟาร์มมีการวางผังฟาร์มที่ดีเนื้อที่เหมาะสมกับขนาดฟาร์ม จัดพื้นที่ของฟาร์มเป็นสัดส่วนชัดเจน แยกออกจากที่พักอาศัย พื้นที่เก็บอาหารเป็นสัดส่วน มีรั้วรอบบริเวณพื้นที่การเลี้ยง ป้องกันบุคคลและสัตว์พาหะเข้า - ออกได้ มีโรงเรือนเลี้ยงแพะเนื้อ หากมีแปลงหญ้าควรมีร่มเงากันความร้อน

 1.3 ลักษณะโรงเรือน โรงเรือนแพะมีโครงสร้างแข็งแรง มีหลังคากันแดด กันฝน และกัน แรงลมได้อากาศถ่ายเทได้สะดวก หลังคาสูงอย่างน้อย 2.5 เมตร และภายในโรงเรือนกั้นแบ่งเป็นคอก ผนังคอกโปร่ง มีความสูงไม่น้อยกว่า 1.5 เมตร พื้นโรงเรือนและพื้นคอก ต้องแห้งและสะอาด พื้นใต้โรงเรือนเป็นพื้นซีเมนต์หรือพื้นดิน อัดแน่น ทางขึ้นโรงเรือนยกระดับลาดเอียงไม่เกิน 45 องศา ใต้ถุนโรงเรือนมีลวดตาข่ายกั้น มีอ่างน้ำยาฆ่าเชื้อโรค สำหรับจุ่มเท้าบุคคล เวลาเข้าและออกโรงเรือน

 2. การจัดการฟาร์ม

 2.1 การจัดการโรงเรือนและอุปกรณ์ โรงเรือนต้องสะอาด มีการจัดแบ่งพื้นที่ตามลักษณะการใช้งาน เช่น คอกเลี้ยง คอกคัด สถานที่เก็บอาหารหรืออุปกรณ์ เป็นสัดส่วนจัดเจน เพื่อสะดวกในการปฏิบัติงาน อุปกรณ์ที่ให้น้ำสะอาด ที่ให้อาหารต้องแห้งและสะอาด และมีจำนวนเพียงพอ

 2.2 การจัดการฝูง คัดเลือกและจัดฝูงตามขนาด อายุ และเพศ มีการคัดเลือกหรือจัดหาพ่อพันธุ์ และแม่พันธุ์แพะเนื้อ คัดแพะเนื้อที่มีลักษณะไม่ดี พิการ หรือไม่สมบูรณ์ แยกออกจากฝูง

 2.3 การจัดการอาหารสัตว์ อาหารหยาบ เช่น หญ้า และพืชอาหารสัตว์ต้องมีคุณภาพดี อาหารข้น (concentrated feed) ที่ใช้เลี้ยงแพะเนื้อ เช่น อาหารสำเร็จรูป อาหารผสมเอง วัตถุดิบ สิ่งที่เติมในอาหารต้องมีคุณภาพตามที่กฎหมายกำหนดและตรวจสอบคุณภาพอาหารที่ใช้เลี้ยงแพะอย่างสม่ำเสมอ

 2.4 การบันทึกข้อมูล

 1) บันทึกข้อมูลทะเบียนประวัติแพะทุกตัว

 2) ทำบันทึกข้อมูลการเจริญเติบโต และการสืบพันธุ์ในกรณีเป็นฟาร์มพ่อแม่พันธุ์

 3) บันทึกข้อมูลการใช้อาหารเลี้ยงแพะ

 4) บันทึกข้อมูลการใช้ยา การรักษาโรค และการดูแลสุขภาพ

 2.5 คู่มือการจัดการฟาร์ม ผู้เลี้ยงต้องมีคู่มือการจัดการฟาร์ม แสดงรายละเอียดเกี่ยวกับการจัดการอาหาร การดูแลสุขภาพและสุขอนามัย การป้องกันและรักษาโรค เพื่อใช้เป็นแนวทางในการปฏิบัติที่ดีและถูกต้อง

 3. การจัดการด้านบุคลากร ต้องมีบุคลากรผู้ที่ผ่านการฝึกอบรมหลักสูตรผู้ประกอบการฟาร์มแพะเนื้อของหน่วยงานที่มีอำนาจหน้าที่รับผิดชอบ ทำหน้าที่ควบคุมการจัดการฟาร์ม มีสัตวแพทย์ผู้ควบคุมฟาร์มที่มีใบอนุญาตประกอบวิชาชีพการสัตวแพทย์ชั้นหนึ่ง และมีใบอนุญาตผู้ควบคุมฟาร์มมีจำนวนแรงงานเหมาะสมกับจำนวนแพะที่เลี้ยง

 4. การดูแลสุขภาพและสุขอนามัยสัตว์ จัดการทางสุขลักษณะที่ดีภายในฟาร์ม เพื่อไม่ให้เป็นแหล่งสะสม เชื้อโรค สร้างภูมิคุ้มกันโรค การใช้วัคซีน การกำจัดพยาธิภายในและภายนอกให้แพะเนื้อ ตามโปรแกรมตรวจโรคแพะเป็นประจำอย่างน้อยปีละครั้งโดยเฉพาะโรคแท้งติดต่อ และโรคมงคล่อพิษเทียม ต้องอยู่ในความควบคุมดูแลของสัตวแพทย์ หรือ ผู้ที่ได้รับมอบหมายจากสัตวแพทย์ ต้องปฏิบัติตามข้อกำหนดการใช้ยาสำหรับสัตว์ ตามมาตฐานผลิตภัณฑ์อุตสาหกรรม (มอก.7001) และระเบียบที่เกี่ยวข้อง

 5. การจัดการด้านสวัสดิภาพสัตว์ ดูแลแพะเนื้อ ให้มีความเป็นอยู่อย่างสบายได้รับการปฏิบัติ ที่เหมาะสม หากแพะเนื้อบาดเจ็บป่วย หรือพิการ เพื่อไม่ให้ทุกข์ทรมาน

 6. การจัดการระบบน้ำ มีวิธีการรจัดการระบบน้ำที่ดีในการนำน้ำจากแหล่งน้ำมาใช้ เพื่อให้ได้น้ำที่สะอาด ปลอดภัย และสามารถนำมาใช้ประโยชน์ภายในฟาร์มได้ตลาดเวลา น้ำที่ใช้ภายในฟาร์มต้องสะอาด ปลอดภัยไม่เป็นอันตรายต่อแพะและผู้เลี้ยง สำหรับน้ำดื่มต้องมีคุณภาพตามเกณฑ์มาตรฐานน้ำที่ใช้บริโภคได้ ตามกฎหมายที่เกี่ยวข้อง

 7. การจัดการสิ่งแวดล้อม มีการจัดการซากแพะเนื้อที่เหมาะสม มูลสัตว์สิ่งปฏิกูล และขยะมูลฝอย ต้องรวบรวมในภาชนะรองรับที่ปิดมิดชิด และนำไปกำจัด โดยวิธีที่เหมาะสมไม่ก่อให้เกิดกลิ่นหรือก่อให้เกิดความรำคาญต่อผู้ที่อาศัยในพื้นที่ใกล้เคียง

 จากที่กล่าวมา ผู้วิจัยสรุปแนวคิดในการจัดการฟาร์มแพะ ที่ใช้ในการวิจัยครั้งนี้ ควรประกอบด้วย 7 ประเด็นหลัก ดังนี้ 1. องค์ประกอบของฟาร์ม ประกอบด้วย 3 ประเด็นย่อย ได้แก่ 1) ทำเลที่ตั้งของฟาร์ม 2) ลักษณะฟาร์ม 3) ลักษณะโรงเรือน 2. การจัดการฟาร์ม ประกอบด้วย 5 ประเด็นย่อย ได้แก่ 1) การจัดการโรงเรือนและอุปกรณ์ 2) การจัดการฝูงแพะ 3) การจัดการอาหารสัตว์ 4) การบันทึกข้อมูล 5) คู่มือการจัดการฟาร์ม 3. การจัดการด้านบุคลากร 4. การดูแลสุขภาพและสุขอนามัย ประกอบด้วย 3 ประเด็นย่อย ได้แก่ 1) การป้องกันและควบคุมโรค 2) การป้องกัน และรักษาโรค 3) การใช้ยา 5. การจัดการสวัสดิภาพสัตว์ 6. การจัดการระบบน้ำ และ 7. การจัดการสิ่งแวดล้อม

**แนวคิดและทฤษฎีที่เกี่ยวกับความต้องการ**

 ความหมายของความต้องการของมนุษย์เป็นเครื่องกระตุ้นและเป็นแรงผลักดันให้มนุษย์แสดงพฤติกรรมอย่างใดอย่างหนึ่งออกมา ในอันที่จะปฏิบัติงานให้สำเร็จบนพื้นฐานความเชื่อหรือสมมุติฐานว่ามนุษย์มีความต้องการ และพฤติกรรมของมนุษย์จากความต้องการทางจิตวิทยาที่ทำการศึกษา เกี่ยวกับความต้องการของมนุษย์ที่เป็นที่ยอมรับโดยทั่วไป

 ศิริวรรณ และคณะ (2550) ได้ให้ความหมายของความต้องการ หมายถึง สภาวะที่บุคคลขาด ความสมดุล ขาดบางสิ่งบางอย่าง และต้องการได้รับสิ่งนั้น เช่น เมื่อขาดอาหารทำให้รู้สึกหิวก็มีความต้องการอาหารรับประทาน เกิดความรู้สึกเหนื่อยเพลีย เนื่องจากการพักผ่อนไม่เพียงพอก็ต้องการพักผ่อน ไม่มีเงิน ก็ต้องการเงินสำหรับการใช้จ่าย ไม่ได้รับการยกย่อง ไม่มีชื่อเสียง ไม่มีเกียรติยศ ก็ต้องการการยอมรับ การยกย่อง เป็นต้น ซึ่งความต้องการเหล่านี้ อาจสรุปได้ว่าเป็นความต้องการทั้งทางด้านร่างกายและความต้องการ ทางด้านจิตใจ

 ศรีชล (2553) ได้ให้ความหมายของ ความต้องการ หมายถึง ความต้องการของคนที่แสดงออก ในรูปของพฤติกรรมอย่างใดอย่างหนึ่งออกมาเป็นสิ่งที่เกิดขึ้นตลอดเวลา ซึ่งเป็นธรรมชาติของมนุษย์ และ เมื่อมนุษย์ มีความต้องการที่จะได้รับการยกย่องนับถือ ซึ่งทำให้ผู้อื่นเห็นความสำคัญของตน ต้องการประสบความสำเร็จในหน้าที่การทำงาน มีความเจริญก้าวหน้าในชีวิต มนุษย์ย่อมต้องปรารถนาที่จะพัฒนาตนเอง เพื่อเพิ่มพูนความรู้ ทักษะความสามารถ ทำให้ตนเองมีศักยภาพสามารถปฏิบัติภารกิจได้อย่างมีประสิทธิภาพ

  มณฑิรา (2553) ได้ให้ความหมายของความต้องการ หมายถึง ความต้องการที่อยากได้ หรือประสงค์จะได้ และแสวงหาเพื่อตอบสนองความต้องการนั้น ๆ

 จากที่กล่าวมา ผู้วิจัยสรุปแนวคิดความต้องการได้ว่า พฤติกรรมอย่างใดอย่างหนึ่งที่มนุษย์แสดงออกมาถึงความต้องการว่าอยากได้ หรือประสงค์จะได้ สิ่งต่าง ๆ และมีการแสวงหา เพื่อตอบสนองความต้องการนั้น ๆ ความรู้สึกดังกล่าว เป็นเครื่องกระตุ้น และเป็นแรงผลักดันให้มนุษย์ปฏิบัติงานต่าง ๆ ได้สำเร็จ

 **ลำดับขั้นความต้องการของ มาสโลว์ (Maslow)**

 ทฤษฎีความต้องการตามลำดับขั้นของ มาสโลว์ (Maslow, 1970 อ้างใน รังสรรค์,2550) มาสโลว์ (Maslow) ได้เรียงลำดับสิ่งจูงใจ หรือความต้องการของมนุษย์ตามความสำคัญไว้ 5 ระดับ ดังนี้

1. ความต้องการพื้นฐานทางสรีระ

2. ความต้องการความปลอดภัยรอดพ้นอันตรายและมั่นคง

3. ความต้องการความรัก ความเมตตา ความอบอุ่น การมีส่วนร่วมในกิจกรรมต่าง ๆ

4. ความต้องการเกียรติยศชื่อเสียง การยกย่อง และความเคารพตัวเอง

5. ความต้องการความสำเร็จด้วยตนเอง

คณะศึกษาศาสตร์และพัฒนศาสตร์ มหาวิทยาลัยเกษตรศาสตร์ วิทยาเขตกำแพงแสน

 **แนวคิดการวัดหรือประเมินผลความต้องการ**

 การประเมินความต้องการจำเป็น (needs assessment) คือ กระบวนการรวบรวมสารสนเทศ เพื่อวิเคราะห์ความแตกต่างระหว่างความสามารถที่คาดหวัง และ ความสามารถที่เกิดขึ้นจริง จากนั้น ทำการจัดลำดับความสำคัญของความแตกต่างนั้น คำถามหลักคือ ปัจจุบันเราเป็นอย่างไร สิ่งที่เราต้องการเป็นอย่างไร และเราจะทำให้ถึงสิ่งที่ต้องการอย่างไร วัตถุประสงค์หลักของแนวคิดนี้ เพื่อทำให้เราทราบว่าปัญหาที่เกิดขึ้นคืออะไร เราจะแก้ไขปัญหาอย่างไรและจะเตรียมการวางแผนสำหรับโปรแกรม/โครงการใหม่อย่างไร ซึ่งมีความแตกต่างจากการประเมินเพราะ การประเมินความต้องการจำเป็นนั้นต้องทำการวิเคราะห์สารสนเทศและจัดลำดับความสำคัญของปัญหา การระบุช่องว่างระหว่างสิ่งที่ควรจะเป็น และสิ่งที่เป็นอยู่ จึงทำให้การประเมินความต้องการจำเป็นจึงมีความแตกต่างจากการประเมิน ทั้งนี้ การดำเนินงานขั้นแรกที่สำคัญ คือ การวางแผนและ การระบุประเด็นต่าง ๆ กระบวนการประเมินความต้องการจำเป็นแบ่งออกเป็น 3 ส่วน ดังนี้

1. การระบุความต้องการจำเป็น (needs identification) เพื่อสำรวจความต้องการจำเป็นทั้งหมดที่เกิดขึ้นในองค์กร เป็นการระบุปัญหาที่พบว่า จะประเมินเรื่องใดเพื่อวัตถุประสงค์ใด กลุ่มใดบ้างที่มีความเสี่ยง ปัจจัยช่วยเหลือมีอะไรบ้าง การตอบสนองต่อการช่วยเหลือเป็นอย่างไร แหล่งทรัพยากรและศักยภาพของปัจจัยช่วยเหลือ เช่น ชุมชน รัฐบาล เป็นอย่างไรบ้าง โดยการออกแบบเก็บข้อมูลจะใช้วิธีใด ใช้กลยุทธ์ใดดำเนินการ โดยควรมีการสำรวจงบประมาณ เวลา และตรวจสอบหน้าที่ความรับผิดชอบเดิมที่มีอยู่ ทบทวนสารสนเทศที่มี และสร้างคำถามการประเมิน พิจารณาตัวแปรที่อาจมีผลกระทบต่อการตอบและพิจารณาว่าใครจะเป็นผู้ที่ให้ข้อมูลได้ดีที่สุด เทคนิคที่ใช้ในการเก็บรวบรวมข้อมูลนั้นมีหลากหลาย โดยจะใช้วิธีใดนั้นขึ้นอยู่กับลักษณะของข้อมูล ที่ต้องการ ดังนี้
2. การสัมภาษณ์ เหมาะสมกับข้อมูลเชิงลึกแต่ต้องใช้เวลามาก อาจใช้การสัมภาษณ์แบบเผชิญหน้าหรือทางโทรศัพท์
3. การสำรวจ เหมาะสมกับข้อมูลเชิงปริมาณที่ค่อนข้างมาก
4. การใช้แบบสอบถาม สามารถทำได้ทั้งทางไปรษณีย์และทางโทรศัพท์ ลักษณะของข้อมูลที่ได้เป็นการแสดงตามการรับรู้หรือความรู้สึก
5. การสังเกต จะมีการใช้น้อยกว่าการสัมภาษณ์หรือแบบสอบถามเพราะต้องใช้เวลามาก มีความซับซ้อนในการวิเคราะห์ข้อมูล
6. การสนทนากลุ่ม เหมาะกับข้อมูลเชิงคุณภาพโดยใช้บุคคลผู้ที่มีส่วนร่วม 8-10 คน มาประชุมอภิปรายกัน ประโยชน์ของการสนทนากลุ่มคือ การสร้างความคิดใหม่
7. การระดมสมอง ในการร่วมระบุปัญหาและแก้ไขปัญหา ทั้งนี้หากจะประเมินความต้องการจำเป็นของบุคคลอาจใช้เทคนิคการประเมินตนเอง การสะท้อนตนเอง
8. การวิเคราะห์ความต้องการจำเป็น (needs analysis) เพื่อวิเคราะห์สาเหตุที่นำไปสู่การ

เกิดความต้องการจำเป็นนั้น ๆ

1. การกำหนดแนวทางการแก้ไข (needs solution) การกำหนดแนวทางแก้ไขเพื่อให้ความต้องการจำเป็นนั้นหมดไป สามารถใช้เทคนิคการสนทนากลุ่มหรือการระดมสมอง การสัมภาษณ์ มาประยุกต์ใช้ในการกำหนดแนวทางการแก้ไขปัญหา

 **ปัจจัยที่มีผลต่อความตองการ**

 แนดเลอร์ (Nadler, 1990) ได้กล่าวไว้ว่า ลักษณะของแต่ละบุคคล เช่น ภูมิหลัง ประสบการณ์ การศึกษา การฝึกอบรม ทักษะ และอายุ มีผลทำให้บุคคลมีทัศนคติความต้องการแตกต่างกัน ในขณะเดียวกันสิ่งแวดล้อมของงาน เช่น ลักษณะผู้นำ ระบบการจ่ายค่าตอบแทน ก็มีผลต่อความคาดหวังของบุคคลด้วย

 ในขณะที่ ทรวงทิพย์ (2541) ได้ศึกษาลักษณะของผู้รับบริการ ซึ่งปัจจัยที่มีผลต่อความต้องการของ ผู้รับบริการ ได้แก เพศ อายุ สถานภาพสมรส ระดับการศึกษา อาชีพ รายได้ตอเดือน จำนวนครั้งที่่มารับบริการและเหตุจูงใจในการมารับบริการ ความตองการเป็นสภาวะทางจิตอย่างหนึ่งของบุคคล ซึ่งเป็นความรูสึกนึกคิดหรือความคิดเห็นด้วยวิจารณญาณเกี่ยวกับการคาดคะเน หรือคาดการณลวงหนาถึงสิ่งใดสิ่งหนึ่งว่าควรจะมี ควรจะเป็นหรือควรจะเกิดขึ้น ตามความจำเป็น ความเหมาะสมตอสถานภาพหรือสถานการณใดสถานการณ์หนึ่ง ดังนั้น การวัดความตองการจึงคล้ายกับการวัดความคิดเห็น โดยสามารถใชวิธีการแบบ ลิเคิรท สเกล (Likert scale) หรือการประมาณคาได้เช่นกัน

 **การวัดโดยใช้ สเกลของ Likert (Summated ratings method: the Likert scale)**

 Likert เป็นวิธีการวัดทัศนคติที่แพร่หลายอย่างมาก เพราะง่ายต่อการวัด เป็นการวัดทัศนคติที่ออกแบบเพื่อให้ผู้ตอบให้คะแนนถึงน้ำหนักของความคิดเห็นว่าด้วยข้อความที่มีโครงสร้าง Likert คิดวิธีการนี้ ในปีค.ศ.1932 เพื่อใช้สร้างแบบวัดเจตคติ (attitude) เป็นการสร้างข้อความขึ้นจำนวนหนึ่ง เพื่อวัดทัศนคติต่อเรื่องใดเรื่องหนึ่ง หรือต่อสิ่งใดสิ่งหนึ่ง จากนั้น นำผลที่ได้จากข้อความทั้งหมดมารวมกัน เพื่อประเมินเจตคติของผู้ตอบแบบวัดนั้น (วัลลภ, 2557)

 หลักการสำคัญ คือ ข้อความทั้งหมดต้องเป็นเรื่องเดียวกัน ต้องมีความหมายทั้งทางบวกและทางลบใกล้เคียงกัน ในแต่ละสถานการณ์ ซึ่งผู้วิจัยจะต้องพยายามตั้งคำถามหลายๆ คำถามเพื่อแสดงคุณลักษณะของสิ่งของ และทัศนคติของบุคคลที่มีต่อสิ่งที่ต้องการวัดจำนวนไม่น้อยกว่า 20 ข้อ การให้คะแนนต้องไปในทิศทางเดียวกันกับลักษณะข้อความ โดยกำหนดคำตอบอาจจะเป็น 3 หรือ 5 หรือ 7 คำตอบก็ได้ แต่ส่วนมากใช้ 5 คำตอบ คือ เห็นด้วยอย่างยิ่ง เห็นด้วย ไม่แน่ใจ ไม่เห็นด้วย และไม่เห็นด้วยอย่างยิ่ง ในกรณีที่เป็นคำถามเชิงบวก จะกำหนดระดับคะแนน 5 – 1 หรือ –2, -1, 0, 1, 2 ก็ได้ ได้ โดยส่วนใหญ่มักจะให้เลข 5 แทนความหมายที่ผู้ตอบเห็นด้วยอย่างยิ่ง แต่หากเป็นคำถามเชิงลบคะแนนจะกลับกัน ดังนี้

เห็นด้วยอย่างยิ่ง ให้ 5 คะแนน

เห็นด้วย ให้ 4 คะแนน

ไม่แน่ใจ ให้ 3 คะแนน

ไม่เห็นด้วย ให้ 2 คะแนน

ไม่เห็นด้วยอย่างยิ่ง ให้ 1 คะแนน

 โดยการสร้างคำถามนั้น ควรจะมีการทดลองใช้ (Pre-test) คำถามแต่ละข้อจะต้องมีผู้แสดงความเห็นด้วย และไม่เห็นตัวอย่างชัดเจน และมีจำนวนใกล้เคียงกัน ไม่เช่นนั้นแล้วข้อความนั้นจะต้องถูกตัดทิ้ง นอกจากนี้ การทดลองใช้จะช่วยตัดข้อความที่เป็นคำถามที่ไม่ชัดเจนออกไป (เอกณรงค์, 2560)

 **การเลี้ยงแพะเนื้อ**

 จากงานวิชาการของ ปราโมทย์ (2547) กล่าวว่า แพะเป็นสัตว์เคี้ยวเอื้องขนาดเล็ก กินอาหารได้หลากหลาย ทนทานต่อสภาพแวดล้อมได้ดี เติบโตและขยายพันธุ์ได้รวดเร็วปีละ 2 ครั้งๆละ 1-5 ตัว เลี้ยงง่าย ปรับตัวได้ดีในทุกสภาพภูมิประเทศและอากาศที่แตกต่างกัน เหมาะกับสภาพชนบทของประเทศไทย

 แพะมีนิสัยชอบแทะเล็ม ชอบกินหญ้าหรือใบไม้ที่สูงกว่าพื้นดินโดยเฉพาะไม้พุ่ม อยู่ร่วมกันสัตว์อื่นๆและการเกษตรผสมผสาน หรือเกษตรอินทรีย์ได้ ทนสภาพขาดแคลนน้ำและอาหารได้กว่าสัตว์เคี้ยวเอื้องอื่น ต้องการอาหารปริมาณน้อย เหมาะกับพื้นที่เกษตรขนาดเล็ก

 การวางแผนผลิตแพะเกษตรกรควรเลือกที่ตั้งและระบบการจัดการที่เหมาะสม เพราะจะส่งผลถึงความยากง่ายในการจัดการและต้นทุนในอนาคต โดยเฉพาะพื้นที่ในการแทะเล็ม ดังนั้น การจัดการฟาร์มแพะให้ประสบผลสำเร็จ เกษตรกรต้องคำนึงถึงปัจจัย ดังนี้

 1. สัตว์พันธุ์ โดยพันธุ์แพะเนื้อ ที่เหมาะสมกับประเทศไทย ได้แก่ พันธุ์บอร์ แองโกลนูเบียน แกมปิกัทจัง โดยคัดเลือกแพะทดแทนที่มีลักษณะ เจริญเติบโตดี แข็งแรง ให้นมมาก และรูปร่างสวยงาม

 2. อาหารและการให้อาหาร มีความสำคัญที่จะทำให้ประสบผลสำเร็จ เนื่องจากเกี่ยวกับ ต้นทุน และสุขภาพ ดังนั้น อาหารที่ให้ต้องมีปริมาณและคุณภาพเหมาะสมกับระยะการผลิตจะช่วยลดต้นทุนค่ายา และเวชภัณฑ์ต่าง ๆ ซึ่งเกษตรกรต้องเข้าใจความต้องการและนิสัยการกินของสัตว์ที่เลี้ยง ซึ่งอาหารแพะแบ่งออกเป็น 2 ประเภท คือ 1) อาหารหยาบ หรืออาหารที่มีเส้นใยสูงกว่า 18% ย่อยยากต้องอาศัยการเคี้ยวเอื้อง ได้แก่ หญ้า ถั่ว และไม้พุ่ม 2) อาหารข้น หรืออาหารที่มีความเข้มข้นของโภชนะสูงแต่เยื่อใยต่ำ ย่อยง่าย ได้แก่ ข้าว รำ มันเส้น กากถั่ว ปลาป่น

 3. โรงเรือน ด้านล่างทึบ ด้านบนโปร่งโล่ง มีผนังกั้น ยกพื้นสูง 1 – 1.5 เมตร หลังคากั้นแดดฝน และระบายอากาศได้ดี มีทางขึ้นลงที่สัตว์ใช้งานได้ง่าย มีการกำจัดของเสียที่สะดวก โดยสามารถเลี้ยงได้ทั้งแบบ ขังคอก ผูกล่าม และเลี้ยงปล่อยแปลงหญ้า หรือปล่อยในสวน

 4. การจัดการได้มาตรฐาน การทำฟาร์มแพะจำเป็นต้องปรับตัวให้เป็นที่ยอมรับของสังคมสากล ผลิตผลที่มีคุณภาพ ได้มาตรฐาน และปลอดภัย เข้าใจความต้องการของลักษณะนิสัยและสวัสดิภาพสัตว์

 5. สัตว์มีสุขภาพดี สภาพที่เหมาะสม อยุ่สบาย จะทำให้เติบโตเร็ว ไม่มีปัญหาเรื่องโรค และให้ผลผลิตได้ดีตามพันธุกรรมทั้งปริมาณ และคุณภาพ ทำให้เป็นที่ยอมรับของผู้ซื้อ

 **การตลาดแพะเนื้อ**

 การลงทุนต่อตัวต่ำเนื่องจากวงจรชีวิตสั้น ให้ผลผลิตเร็ว ทำให้มีรายได้หมุนเร็ว ใช้แรงงานในการดูแลเอาใจใส่น้อย สามารถใช้บริโภคในครอบครัวได้หลากหลายเชื้อชาติ โดยเฉพาะเนื้อมีโปรตีนสูง และนมที่คุณค่าทางอาหารใกล้เคียงกับนมมนุษย์ ทำให้เนื้อและนมมีราคาแพง นอกจากนี้ ยังสามารถแปรรูปเป็นผลิตภัณฑ์ได้หลายอย่าง เช่น ขนและหนังทำเครื่องนุ่งห่ม เสื้อผ้า กระเป๋า รองเท้า และเครื่องประดับ เป็นต้น

 ชูตา(2558) กล่าวว่า แนวทางการพัฒนาการตลาดแพะ และเพิ่มมูลค่าทางเศรษฐกิจของเกษตรกร ผู้เลี้ยงแพะในจังหวัดสงขลา มีจุดแข็งและโอกาส คือ มีพื้นที่เพียงพอ เกษตรกรมีความสนใจ เจ้าหน้าที่รัฐพร้อมสนับสนุน อีกทั้งผู้บริโภคหลักชาวไทยมุสลิมและนักท่องเที่ยวมีความนิยมบริโภค ปัญหาและอุปสรรค เช่น เกษตรกรยังขาดการวางแผนด้านการผลิต การแปรรูป และการตลาด การโฆษณาประชาสัมพันธ์มีน้อย ควรพัฒนาการตลาดผลิตภัณฑ์จากแพะเนื้อ คือ กลยุทธ์การสร้างเครือข่ายให้กว้างขวางและเข้มแข็ง โดยอาศัยความร่วมมือของผู้ที่เกี่ยวข้อง เพื่อช่วยเหลือและแลกเปลี่ยนข้อมูล มีตัวแทนระดับท้องถิ่น ระดับจังหวัด และตลาดต่างประเทศ ตลาดแพะส่วนใหญ่จะเป็นแพะมีชีวิต พันธุ์ลูกผสมบอร์ซาเนน แองโกลนูเบียน และพันธุ์พื้นเมือง

 สำหรับวิถีการตลาดเกษตรกรจะขายแพะมีชีวิตให้เกษตรกรด้วยกัน เพื่อไปขยายพันธุ์หรือขุนต่อ หรือส่วนน้อยขายผู้บริโภคโดยตรง ส่วนแพะขุนจะขายให้พ่อค้าชำแหละแพะเนื้อ หรือพ่อค้ารวบรวมท้องถิ่น ก่อนที่จะส่งต่อไปยังพ่อค้ารวบรวมเพื่อส่งไปยังโรงฆ่าชำแหละในพื้นที่ภาคใต้หรือพื้นที่ที่มีผู้บริโภคเช่นภัตตาคาร ร้านอาหาร โรงแรม นักท่องเที่ยวจากต่างประเทศ โดยเฉพาะในพื้นที่ภาคใต้จะมีตลาดรองรับ เนื่องจากนิยมกินแพะเป็นอาหาร ตามความเชื่อทางด้านศาสนาและอีกส่วนหนึ่งมีการส่งออกไปยังประเทศมาเลเซีย ส่วนภาคตะวันออกเฉียงเหนือ คนไม่นิยมจึงมักลำเลียงผ่านส่งออกไปประเทศเพื่อนบ้าน เช่น ลาว เวียดนาม

 จากที่กล่าวมา ผู้วิจัยสรุปแนวคิดและทฤษฎีแล้วนำมาสังเคราะห์เป็นความต้องการส่งเสริมการเลี้ยงแพะเนื้อ ที่ใช้ในการวิจัยครั้งนี้โดยสรุปมี 2 ด้าน 13 ประเด็น ประกอบด้วย 1) ด้านการบริโภคเนื้อแพะ เช่น การพัฒนาองค์ความรู้ การบริโภค รสชาติ การจำหน่าย และผลิตภัณฑ์แพะ 2) ด้านการจำหน่าย เช่น สถานที่ จำนวน รายได้ รายจ่าย ประเภท วิธีการ ราคา และแหล่งจำหน่าย

**5. วิธีการหรือขั้นตอนการศึกษา**

 5.1. ประชากรและกลุ่มตัวอย่างที่ใช้ในการศึกษา

 การวิจัยเชิงสำรวจ (Survey Research) และการวิเคราะห์ข้อมูลเชิงปริมาณ (Quantitative Analysis) โดยเก็บรวมรวมข้อมูลจากการใช้แบบสัมภาษณ์จำนวน 138 ตัวอย่าง ส่วนข้อมูลทุติยภูมิ ได้จากการค้นคว้าหนังสือ วารสาร สิ่งตีพิมพ์ เว็บไซด์ และเอกสารงานวิจัยที่เกี่ยวข้อง

 ขนาดตัวอย่างและวิธีการคัดเลือกตัวอย่างเป็นการศึกษาของเกษตรกรจังหวัดนครปฐม จากจำนวนเกษตรกรผู้เลี้ยงแพะเนื้อทั้งหมดในจังหวัดนครปฐม ปี 2562 โดยการใช้แบบสัมภาษณ์ข้อมูลพื้นฐานทั่วไป ความต้องการของเกษตรกร และการตรวจประเมินสภาพจัดการฟาร์ม จำนวนทั้งสิ้น 138 คน (สำนักงานปศุสัตว์จังหวัดนครปฐม, 2562)

**ตารางที่ 2 จำนวนกลุ่มตัวอย่างเกษตรกรผู้เลี้ยงแพะเนื้อจังหวัดนครปฐมที่จะทำการศึกษา**

|  |  |  |  |
| --- | --- | --- | --- |
| **ลำดับที่** |  **อำเภอ** |  **จำนวนเกษตรกร** | **จำนวนกลุ่มตัวอย่าง** |
| 1 | เมืองนครปฐม | 23 | 23 |
| 2 | กำแพงแสน | 59 | 59 |
| 3 | บางเลน | 27 | 27 |
| 4 | ดอนตูม | 20 | 20 |
| 5 | นครชัยศรี | 8 | 8 |
| 6 | สามพราน | 1 | 1 |
| **รวม** |  |  **138**  |  **138** |

 5.2. เครื่องมือที่ใช้ในการเก็บรวบรวมข้อมูล

  ตอนที่ 1 ศึกษาข้อมูลพื้นฐานทั่วไปของเกษตรกรผู้เลี้ยงแพะเนื้อจังหวัดนครปฐม

 ตอนที่ 2 ศึกษาสภาพการผลิตของเกษตรกรผู้เลี้ยงแพะเนื้อจังหวัดนครปฐม

 ตอนที่ 3 ศึกษาความต้องการส่งเสริมการเลี้ยงแพะของเกษตรกร

 ตอนที่ 4 ประเมินสภาพการจัดการฟาร์มแพะเนื้อของเกษตรกรจังหวัดนครปฐม

 5.3. การพิจารณาใช้แบบสัมภาษณ์

 จัดทำแบบสัมภาษณ์เกษตรกรผู้เลี้ยงแพะเนื้อจังหวัดนครปฐม นำแบบสัมภาษณ์ให้ผู้ทรงคุณวุฒิพิจารณาความเหมาะสมให้สอดคล้องกับเนื้อหา วัตถุประสงค์ ตรวจสอบแก้ไขเนื้อหาของแบบสัมภาษณ์ หลังจากนั้นนำไปทดสอบกับเกษตรกรที่ไม่ใช่กลุ่มตัวอย่าง 30 ราย เพื่อตรวจสอบความเที่ยงตรงของแบบสัมภาษณ์ แล้วจึงนำมาปรับปรุงแก้ไขให้มีความสมบูรณ์ จากนั้นนำไปเก็บข้อมูลกับกลุ่มตัวอย่าง

5.4. การเก็บรวบรวมข้อมูล

การศึกษาครั้งนี้เป็นการวิจัยเชิงสำรวจ (Survey Research) เพื่อศึกษาสภาพการจัดการ ฟาร์มแพะเนื้อของเกษตรกรจังหวัดนครปฐม โดยมีวิธีการเก็บรวบรวมข้อมูล ดังนี้

 5.4.1 ข้อมูลปฐมภูมิ (Primary Data) เป็นข้อมูลที่ผู้ศึกษาได้จากการเก็บรวบรวมโดยตรง จากเกษตรกรผู้เลี้ยงแพะเนื้อจังหวัดนครปฐม โดยนำแบบสัมภาษณ์ที่ปรับแล้วไปสัมภาษณ์เกษตรกร จากการตอบแบบสอบถามและการแสดงความคิดเห็นของเกษตรกรผู้เลี้ยงแพะเนื้อจังหวัดนครปฐม ใช้ในการศึกษาจำนวน 138 คน

 5.4.2 ข้อมูลทุติยภูมิ (Secondary Data) ซึ่งเป็นข้อมูลที่ใช้ในการศึกษานั้น ผู้ศึกษา ได้ทำการค้นคว้าจากหนังสือ บทความ ผลงานวิจัยที่เกี่ยวข้อง เพื่อใช้เป็นแนวทางในการศึกษาครั้งนี้

5.5. การวิเคราะห์ข้อมูลทางสถิติ

 5.5.1 ข้อมูลจากแบบสัมภาษณ์ วิเคราะห์โดยนำข้อมูลที่ได้จากการตอบแบบสัมภาษณ์ มาวิเคราะห์ข้อมูลพื้นฐานทางเศรษฐกิจและสังคมของเกษตรกรผู้เลี้ยงแพะเนื้อจังหวัดนครปฐม และวิเคราะห์ข้อมูลโดยใช้สถิติเชิงพรรณนา (Descriptive Statistics) ในการวิเคราะห์ข้อมูล ได้แก่ ความถี่ (Frequency) ค่าสูงสุด (Maximum) ค่าต่ำสุด (Minimum) ร้อยละ (Percentage) ค่าเฉลี่ย (Mean) และค่าเบี่ยงเบนมาตรฐาน (Standard Deviation) ข้อมูลที่รวบรวมได้จากแบบสัมภาษณ์เกษตรกรผู้เลี้ยงแพะเนื้อจังหวัดนครปฐม แล้วนำเสนอข้อมูลในรูปแบบตาราง หลังจากนั้นนำข้อมูลจากตารางมาแยกหมวดหมู่ เพื่อให้สามารถตอบวัตถุประสงค์งานโครงการได้

 5.5.2 การวิเคราะห์ข้อมูลความต้องการของเกษตรกรผู้เลี้ยงแพะเนื้อจังหวัดนครปฐม โดยใช้ มาตรวัดแบบไลเคิร์ส สเกล (Likert Scale) (บุญธรรม, 2546) เป็นวิธีการวัดทัศนคติค่านิยม ความรู้ ความเข้าใจ และความต้องการที่อาศัยผลรวมของค่าคะแนนจากชุดข้อความที่ใช้ศึกษาเป็นเครื่องจำแนก โดยให้ผู้ถูกสัมภาษณ์เลือกแสดงความคิดเห็นจากข้อคำถามที่ผู้ศึกษาได้กำหนด การแปลผลโดยใช้ค่าเฉลี่ยเลขคณิต ทำได้โดยกำหนดคะแนนแทนน้ำหนักให้แต่ละช่วงของระดับความต้องการ แล้วคำนวณค่าเฉลี่ย และนำค่าเฉลี่ยที่ได้ไปเทียบกับเกณฑ์การแปลความหมาย ซึ่งใช้หลักเกณฑ์ให้ช่วงห่างหรือพิสัยของคะแนนทุกระดับเท่ากัน ซึ่งเมื่อกำหนดน้ำหนักคะแนนระดับมากที่สุด มาก ปานกลาง น้อย และ น้อยที่สุด เป็น 5, 4, 3, 2 และ 1 ตามลำดับ จะได้พิสัยเป็น 5-1 = 4 เฉลี่ยแต่ละช่วงห่างกัน 4/5 = 0.8 ซึ่งการหาค่าเฉลี่ยโดยทั่วไปมักจะใช้ผลรวมของผลคูณระหว่างค่าน้ำหนักของแต่ละระดับกับค่าความถี่ในระดับนั้น แล้วหารด้วยความถี่ทั้งหมด ซึ่งการแปลผลสรุปดังนี้

 ค่าคะแนนเฉลี่ย 4.21 - 5.00 คือ มีความต้องการมากที่สุด

ค่าคะแนนเฉลี่ย 3.41 - 4.20 คือ มีความต้องการมาก

ค่าคะแนนเฉลี่ย 2.61 - 3.40 คือ มีความต้องการปานกลาง

ค่าคะแนนเฉลี่ย 1.81 - 2.60 คือ มีความต้องการน้อย

ค่าคะแนนเฉลี่ย 1.01 - 1.80 คือ มีความต้องการน้อยที่สุด

 5.5.3 ข้อมูลที่รวบรวมได้จากแบบตรวจประเมินสภาพการจัดการฟาร์มแพะเนื้อของเกษตรกร จังหวัดนครปฐม มีองค์ประกอบ 7 ด้าน ประกอบด้วย 1) องค์ประกอบฟาร์ม 2) การจัดการฟาร์ม 3) การจัดการบุคลากร 4) การดูแลสุขภาพและอนามัย 5) การจัดการสวัสดิภาพสัตว์ 6) การจัดการระบบน้ำ 7) ด้านสิ่งแวดล้อม

 ให้เลือกตอบว่าใช่หรือไม่ใช่ โดยมีคะแนนเต็มในแต่ละข้อเท่ากับ 1 คะแนน ซึ่งคะแนนเต็มเท่ากับ 70 คะแนน ช่วงคะแนนออกเป็น 5 ช่วงคะแนน โดยแบ่งช่วงคะแนนต่ำสุดเท่ากับ 0 คะแนนสูงสุดเท่ากับ 70 ดังนั้น

จึงได้ช่วง 70 - 0

= 14

 5

**ตารางที่ 2** แสดงระดับการตรวจประเมินสภาพการจัดการฟาร์มแพะเนื้อของเกษตรกรจังหวัดนครปฐม

|  |  |
| --- | --- |
| **ระดับการประเมิน** | **คะแนนเฉลี่ย** |
| มากที่สุด | 57 – 70 |
| มาก | 43 – 56 |
| ปานกลาง | 29 – 42 |
| น้อย | 15 – 28 |
| น้อยที่สุด | 0 – 14 |

 5.5.3 การวิเคราะห์ข้อมูลหาค่าสัมประสิทธิ์สหสัมพันธ์ของตัวแปรต้น สภาพการจัดการฟาร์มแพะเนื้อของเกษตรกร 8 ด้าน กับ ตัวแปรตาม ความต้องการการส่งเสริมการเลี้ยงแพะเนื้อของเกษตรกรในจังหวัดนครปฐม โดยใช้ค่าสถิติ Correlation Coefficient

**6. ผู้ร่วมดำเนินการ** (ถ้ามี) **(1)** **นายสุพัฒน์ เอี่ยมสอาด สัดส่วนผลงาน** **70 %**

 (2) นางภูษณิศา กาญจนโกมล สัดส่วนผลงาน 30 %

**7. ระบุรายละเอียดเฉพาะงานในส่วนที่ผู้ขอรับการประเมินเป็นผู้ปฏิบัติ**

7.1 วางแผนการดำเนินการ ตรวจเอกสาร จัดทำเค้าโครง และจัดทำแบบสัมภาษณ์ 10 %

7.2 เก็บรวบรวมข้อมูล กำหนดลงรหัสบันทึกข้อมูล 30 %

7.3 วิเคราะห์ข้อมูลและแปรผล 20 %

 7.4 จัดทำรายงานผลการศึกษาฉบับสมบูรณ์ 10 %

**8. ประโยชน์ที่คาดว่าจะได้รับ** (กรณีเป็นผลงานที่อยู่ระหว่างศึกษา) **-**

**9.ระบุผลสำเร็จของงาน หรือผลการศึกษา** (กรณีที่เป็นผลงานที่ดำเนินการเสร็จแล้ว) **-**

**10. ความยุ่งยากในการดำเนินการ/ปัญหา/อุปสรรค** **-**

**11. การนำไปใช้ประโยชน์ หรือคาดว่าจะนำไปใช้ประโยชน์**

 11.1 ผลผลิต (output)

1) ทราบข้อมูลด้านต่างๆ ของเกษตรกรผู้เลี้ยงแพะในจังหวัดนครปฐม เช่น สภาพทางเศรษฐกิจและสังคม สภาพฟาร์มแพะเนื้อรวมถึงองค์ความรู้และเทคโนโลยีของเกษตรกร

2) ทราบข้อมูลการจัดการฟาร์มแพะเนื้อของเกษตรกรจังหวัดนครปฐม

3) ทราบข้อจำกัดการพัฒนาฟาร์มสู่ระบบมาตรฐานฟาร์มแพะเนื้อ

4) ทราบถึงความต้องการส่งเสริมการเลี้ยงแพะเนื้อ ปัญหา แนวทางแก้ไข และการพัฒนาการเลี้ยงแพะเนื้อของเกษตรกรในจังหวัด

 11.2 ผลลัพธ์ (outcome)

1) ผลที่ได้รับการวิจัยสามาถนำไปแก้ไขปัญหาอุปสรรคและเพิ่มประสิทธิภาพการเลี้ยงแพะเนื้อของเกษตรกร ส่งผลให้เกษตรกรมีรายได้จากการเลี้ยงแพะเนื้อเพิ่มขึ้น

2) ฟาร์มแพะเนื้อของเกษตรกรในจังหวัดนครปฐมได้รับมาตรฐานฟาร์มแพะเนื้อ (Good Agricultural Practice for Meat Goat Farm, GAP) ส่งผลทำให้ได้รับการยอมรับการผลิตแพะเนื้อที่มีคุณภาพ ผลิตภัณฑ์จากเนื้อแพะปลอดโรค สามารถสร้างความมั่นใจต่อผู้บริโภค

11.3 ผลกระทบ (impact)

การส่งเสริมและพัฒนาเกษตรกรผู้เลี้ยงแพะเนื้อถูกต้องเหมาะสม สอดคล้องกับสถานการณ์ปัจจุบัน ให้เกิดความยั่งยืนในอาชีพการเลี้ยงแพะเนื้อ เกษตรกรสามารถพึ่งพาตนเองได้ ส่งผลการเพิ่มรายได้มวลรวมของประเทศ

ขอรับรองว่าผลงานดังกล่าวข้างต้นเป็นความจริงทุกประการ

 ลงชื่อ…………………………………………………..

 (นายสุพัฒน์ เอี่ยมสอาด)

 ผู้เสนอผลงาน

 ..….…..…./…………….……….../….……….

**ขอรับรองว่าสัดส่วนหรือลักษณะงานในการดำเนินการของผู้เสนอข้างต้นถูกต้องตรงกับความจริง**

**ทุกประการ**

ลงชื่อ…………………………………… ลงชื่อ……………………………….….

 (นายสุพัฒน์ เอี่ยมสอาด) (นางภูษณิศา กาญจนโกมล)

ตำแหน่ง นักวิชาการสัตวบาลชำนาญการ ตำแหน่งนักวิชาการสัตวบาลชำนาญการ.

ผู้ร่วมดำเนินการ ผู้ร่วมดำเนินการ

………../……………………./………….. …………../…………………../…………

**ได้ตรวจสอบแล้วขอรับรองว่าผลงานดังกล่าวข้างต้นถูกต้องตรงกับความเป็นจริงทุกประการ**

 ลงชื่อ……………………………………….. ลงชื่อ…………………………………..

 (………………………………………..) (………………………………………..)

 ……………./……………………/………….. …………/…………………../………...

(ผู้บังคับบัญชาที่ควบคุมดูแลการดำเนินการ)

**หมายเหตุ**

1. กรุณาให้ผู้ร่วมดำเนินการ และผู้บังคับบัญชา ลงลายมือชื่อรับรองให้ครบทุกคน **ด้วยลายมือจริง**

2. หากผลงานมีลักษณะเฉพาะ เช่นแผ่นพับ หนังสือ แถบบันทึกเสียง ฯลฯ ผู้เสนอผลงานอาจส่งผลงานจริงประกอบการพิจารณาของคณะกรรมการก็ได้

**เอกสารหมายเลข 3**

**ผลงานที่จะขอรับการประเมินเพื่อเลื่อนขึ้นแต่งตั้งให้ดำรงตำแหน่งที่สูงขึ้น**

**(ผลงานที่ 2)**

1. **ชื่อผลงาน** สภาพการผลิตและการตลาดโคเนื้อจังหวัดนครปฐม

ปีที่ดำเนินการ พ.ศ.2563

**2. ความสำคัญและที่มาของปัญหาที่ทำการศึกษา**

 สถานการณ์การผลิตโคเนื้อของโลก ปี พ.ศ. 2560 มีปริมาณ 61.32 ล้านตัน เพิ่มขึ้นจาก ปี พ.ศ. 2559 ร้อยละ 1.38 มีการขยายตลาดเพิ่มขึ้นเขาสู่ จีน ซาอุดิอาระเบีย และสหรัฐอเมริกา การผลิตโคเนื้อของประเทศ ในกลุ่มอาเซียน ประเทศที่มีแนวโน้มประชากรโคเนื้อที่เพิ่มสูงขึ้น ได้แก่ สหภาพเมียนมาร์ แต่ประเทศไทยและเวียดนาม มีแนวโน้มจำนวนประชากรโคเนื้อลดลง ทั้งนี้ หากพิจารณาถึงอัตราส่วนประชากรต่อจำนวนโค พบว่า ประเทศไทย สาธารณรัฐประชาชนจีน และเวียดนาม มีจำนวนโคน้อยกว่าความต้องการบริโภค เมื่อมีความต้องการบริโภคเพิ่มขึ้น ส่งผลทำให้ราคาเนื้อโคสูงขึ้น ตามไปด้วย ถึงแม้ว่าราคาเนื้อโคมีราคาที่สูงแต่แนวโน้มความต้องการบริโภคเนื้อโค เพิ่มขึ้นเช่นกัน (ตารางที่ 1) ส่วนราคาโคเนื้อมีชีวิตของไทยมีราคาสูงกว่าหลายประเทศ เนื่องจากจำนวนโคเนื้อมีปริมาณลดลง แต่ความต้องการมีมาก (ตารางที่ 2) อีกปัจจัย คือ โครงการรถไฟสาธารณรัฐประชาชนลาวไปสาธารณรัฐประชาชนจีนที่จะเริ่มใช้ในปี 2565 ซึ่งเป็นการสนับสนุนให้มีการส่งออกไปยังจีนได้เพิ่มขึ้น ทำให้ต้นทุนโลจิสติกส์ ลดลง ซึ่งเป็นโอกาสที่ไทยจะส่งออกโคมีชีวิต และเนื้อโคไปยังมณฑลต่างๆ ของจีนทางรถไฟได้สะดวกมากยิ่งขึ้น (สำนักงานเศรษฐกิจการเกษตร, 2561)

**ตารางที่ 1 ปริมาณโคเนื้อและราคาของเนื้อโค**

 ประเทศ ประชากร แนวโน้ม ปริมาณ แนวโน้ม ราคาเนื้อโคตลาด ราคาเนื้อโค

 โคเนื้อ(ล้านตัว) (%) เนื้อโค(ล้าน กก.) (%) ทั่วไป(บาท) คุณภาพ(บาท)

ไทย 4.8 -33.68 152.3 -18.11 230 – 290 280 – 320

สหภาพเมียนมา 15.6 +15.29 236.0 +18.03 200 – 250 250 – 300

สาธารณรัฐประชาชนลาว 1.7 +21.41 29.7 +15.47 260 – 300 280 – 350

เวียดนาม 4.8 -16.30 92.6 +5.00 300 – 350 500 – 520

สาธารณรัฐประชาชนจีน 117.4 -7.96 6,452.5 +3.74 300 – 330 500 – 660

ที่มา : เถลิงศักดิ์ และคณะ (2560)

 จากข้อมูลสถิติกรมปศุสัตว์ปี 2562 ประเทศไทยมีเกษตรกรเลี้ยงโคเนื้อจำนวน 871,508 ราย โคเนื้อ 5,871,807 ตัว เปรียบเทียบกับปี 2561 เกษตรกรเลี้ยงโคเนื้อ 828,477 ราย โคเนื้อ 5,445,351 ตัว เฉลี่ยมีเกษตรกรเลี้ยงโคเนื้อและจำนวนโคเนื้อเพิ่มขึ้นร้อยละ 4.94 และ 7.26 ต่อปี ตามลำดับ

**ตารางที่ 2 สถิติการนำเข้า-ส่งออก โคตัวผู้และโคตัวเมีย (มกราคม-ธันวาคม)**

รายการ 2557 2558 2559 2560 2561

สถิติการนำเข้า

 โคตัวผู้และโคตัวเมีย (พันกิโลกรัม) 126.2 130.2 100.9 119.1 136.8

 มูลค่าการผลิต/ปี(ล้านบาท) 1,713.5 1,854.9 1,467.9 1,663.8 2,023.0

**สถิติการส่งออก**

 โคตัวผู้และโคตัวเมีย (พันกิโลกรัม) 210.2 147.1 221.8 186.8 248.5

 มูลค่าการผลิต/ปี(ล้านบาท) 1,428.1 1,180.3 991.5 2,165.4 4,039.3

ที่มา : สำนักงานเศรษฐกิจการเกษตร (2562)

 ในด้านการตลาดโคเนื้อในประเทศ การซื้อขายส่วนใหญ่จะผ่านพ่อคาคนกลาง ซึ่งการซื้อขายจะเป็นแบบเหมาตัว และส่วนหนึ่งพัฒนาไปสู่ระบบซื้อขายผ่านสหกรณ์ จะมีการซื้อขายโดยการชั่งน้ำหนัก ซึ่งเกษตรกร จะไม่ถูกเอารัดเอาเปรียบ โดยราคาซื้อขายจะแตกต่างกันไปบ้าง ในแต่ละภูมิภาค ราคาโคพันธุ์ลูกผสม (ขนาดกลาง) ที่เกษตรกรขายได้เฉลี่ยทั้งประเทศกิโลกรัมละ 88.64 บาท โดยแยกเป็นรายภาคดังนี้ ภาคเหนือกิโลกรัมละ 89.99 บาท ภาคตะวันออกเฉียงเหนือ กิโลกรัมละ 84.34 บาท ภาคกลาง กิโลกรัมละ 86.50 บาท และภาคใต้กิโลกรัมละ 101.01 บาท (สำนักงานเศรษฐกิจการเกษตร, 2562) ซึ่งตรงกับอำพันธ์ (2561) รายงานว่า ด้านการตลาดโคเนื้อ เกษตรกรจะขายโคเนื้อให้กับพ่อค้าในท้องถิ่นเป็นส่วนใหญ่ ขายแบบเหมาทั้งฝูง ซึ่งตีราคาเป็นตัว โดยเจ้าของโคเป็นผู้กำหนดราคา เนื่องจากสาเหตุความคุ้นเคย ความไว้ใจ ซึ่งการซื้อขายแบบนี้ส่วนมากเกษตรกรจะเสียเปรียบ เพราะไม่มีความชำนาญดังนั้น ควรส่งเสริมให้ซื้อขายโดยวิธีการชั่งนำหนักโคให้มากขึ้น เพื่อความเป็นธรรมทั้งสองฝ่าย ตลอดจนส่งเสริมการซื้อขายตามคุณภาพของเนื้อโค

 นอกจากนี้ การลดอัตราภาษีนำเข้าเนื้อโคจากออสเตรเลีย (Thailand-Australia Free Trade Agreement : TAFTA) และนิวซีแลนด์ (Thailand - New Zealand Closer Economic Partnership : TNZCEP) เหลือร้อยละ 0 ที่จะมีขึ้น ในปี 2564 อาจมีผลประทบต่อราคาโคเนื้อในประเทศ เนื่องจากปริมาณโคเนื้อไม่เพียงพอต่อการบริโภคต้องมีการนำเข้าเนื้อโคคุณภาพจากต่างประเทศ (สำนักงานเศรษฐกิจการเกษตร, 2562) ปัญหาดังกล่าว กรมปศุสัตว์ได้มีนโยบายในการลดผลกระทบโดยการดำเนินการตามแผนยุทธศาสตร์ ดังนี้ ยุทธศาสตร์ที่ 1 รักษาตลาดการบริโภคเนื้อโคไทย ยุทธศาสตร์ที่ 2 การเพิ่มประชากรโคเนื้อ และยุทธศาสตร์ที่ 3 การลดต้นทุนด้วยการบริหารจัดการอาหารโคเนื้อ

 สำหรับปัญหาและอุปสรรคด้านการผลิตโคเนื้อ อำพันธ์ (2561) พบว่า เกษตรกรที่เลี้ยงโคเนื้อ ส่วนใหญ่มีอายุมาก มีพื้นที่เลี้ยงสัตว์เป็นของตนเอง แต่มีการปลูกหญ้าเลี้ยงโคน้อย หรือบางส่วนไม่มีพื้นที่ถือครอง จึงทำให้อาหารไม่เพียงพอ ปัญหาโรคพยาธิภายนอกภายใน และขาดพันธุ์โค ดังนั้น ควรที่จะส่งเสริมให้เกษตรกรเลี้ยงโคเนื้อ รุ่นใหม่ และส่งเสริมการปลูกหญ้าให้เพิ่มขึ้น

 ส่วนปริมาณการเลี้ยงโคเนื้อของเกษตรกรในจังหวัดนครปฐมในปี 2562 เกษตรกรจำนวน 2,065 ราย โคเนื้อจำนวน 38,390 ตัว ในปี 2561 เกษตรกรจำนวน 2,150 ราย โคเนื้อจำนวน 39,020 ตัว ในปี 2560 เกษตรกรจำนวน 2,157 ราย โคเนื้อจำนวน 39,547 ตัว (กรมปศุสัตว์, 2562) จะเห็นได้ว่าจำนวนเกษตรกรและปริมาณโคเนื้อมีแนวโน้มลดลง อาชีพการเลี้ยงโคเนื้อมีความสำคัญทั้งทางด้านเศรษฐกิจและสังคม การวิจัยเพื่อศึกษาสภาพ การผลิตและการตลาดโคเนื้อจังหวัดนครปฐม สามารถนำข้อมูลไปใช้ในการปรับปรุง พัฒนาการบริหารจัดการด้าน ปศุสัตว์ให้เป็นระบบ กำหนดนโยบายให้สอดคล้องกับสถานการณ์ปัจจุบัน เพื่อสามารถแข่งขันกับประเทศต่างๆได้ โดยเฉพาะอย่างยิ่งการพัฒนาระบบการผลิตยกระดับของฟาร์มสู่ระบบมาตรฐาน พัฒนาระบบการตลาด มีประสิทธิภาพ การแก้ไขปัญหาของเกษตรกรผู้เลี้ยงโคเนื้อจังหวัดนครปฐม ให้ตรงกับความต้องการและเป็นเรื่อง ที่น่าศึกษา

**3. วัตถุประสงค์ในการศึกษา**

 3.1 เพื่อศึกษาสภาพทั่วไปของเกษตรกร การเลี้ยงโคเนื้อและการตลาด

 3.2 เพื่อศึกษาประเมินระดับการจัดการฟาร์มโคเนื้อของเกษตรกรจังหวัดนครปฐม

 3.3 เพื่อศึกษาระดับความคิดเห็นและความต้องการส่งเสริมของภาครัฐของเกษตรกรผู้เลี้ยงโคเนื้อ ในจังหวัดนครปฐม

**4. ความรู้ทางวิชาการ หรือแนวคิดหรือหลักทฤษฎีที่ใช้ในการดำเนินการ**

 การศึกษาสภาพการผลิตและการตลาดโคเนื้อจังหวัดนครปฐม ผู้ศึกษาได้ค้นคว้าเอกสารวิชาการ แนวคิด ทฤษฎี และผลงานวิจัยที่ที่เกี่ยวข้อง ประกอบด้วย การผลิตโคเนื้อ การตลาดโคเนื้อ การปฏิบัติทางการเกษตรที่ดีสำหรับฟาร์มโคเนื้อ รายละเอียด ดังนี้

 **การผลิตโคเนื้อ**

 การเลี้ยงโคในเชิงธุรกิจยังมีการดำเนินการน้อย ส่วนใหญ่เลี้ยงแบบอาชีพเสริมสัดส่วนมากกว่า 90% เลี้ยงโครายละไม่เกิน 10 ตัว เป็นโคเนื้อลูกผสมและให้ผลผลิตเฉลี่ยปีละ 60% และตลาดโคเนื้อจะเป็นตัวกำหนดคุณภาพของโคเนื้อ ดังนั้น การเลี้ยงโคเนื้อเพื่อการขุนเป็นเนื้อโคชั้นดีจะมีขอบเขตจำกัด เกษตรกรต้องระวังก่อนตัดสินใจเลี้ยงไม่เลี้ยงไปตามกระแส ต้องพิจารณาจากผลตอบแทนการลงทุนที่ชัดเจน เพราะต้องใช้เวลานานจึงจะได้ผลผลิต สำหรับการเลี้ยงโคเนื้อเพื่อการค้าหรือขุนโคแบบครบวงจรเป็นรูปแบบใหม่ ที่นักวิชาการและรัฐดำเนินการมาหลายปี เช่น โครงการอีสานเขียว และโครงการอื่นๆ ไม่ประสบผลสำเร็จเท่าที่ควร เพราะเป็นการเลี้ยงโคลูกผสมเพื่อให้ได้เนื้อไขมันแทรกคุณภาพสูง คะแนนตั้งแต่ 10 (วากิว), 8 (แองกัส), 7 ชาโรเลส์ แต่โคลูกผสมของเกษตรกรไทยมีคะแนน 5 - 6 เนื่องจากเป็นความต้องการของตลาดที่แท้จริง (ศรเทพ, 2559)

 1. พันธุ์โคเนื้อ สามารถแบงเป็น 2 กลุมใหญ่ๆ ได้แก

 1.1 พันธุ์โคเนื้อสายเลือดตระกูลเมืองร้อน ได้แก 1) โคพันธุ์พื้นเมือง โคลูกผสมพื้นเมือง 2) โคพันธุ์ บราห์มัน และลูกผสมบราห์มัน

 2.2 โคเนื้อพันธุ์ลูกผสมสายเลือดตระกูลเมืองหนาว ได้แก่ โคลูกผสมพันธุ์ชาร์โรเลส์ พันธุ์แองกัสพันธุ์กำแพงแสน โคพันธุ์ตาก และอื่นๆ

 2. พื้นที่ปลูกพืชอาหารสัตว์ จากสถิติกรมปศุสัตว์ ปี 2556 เกษตรกรมีพื้นที่ปลูกพืชอาหารสัตว์จำนวน 1.7 ล้านไร พื้นที่ทุ่งหญ้าสาธารณะจำนวน 2.29 ล้านไร่ รวมทั้งสิ้นจำนวน 3.99 ล้านไร่

 3. วัตถุประสงค์ในการเลี้ยงโคเนื้อของเกษตรกรมีหลายอย่าง (สุวิช, 2558) ได้แก่

 3.1 เลี้ยงเพื่อผลิตเป็นพอแม่พันธุ์จำหน่าย เช่น เลี้ยงโคพื้นเมือง โคบราห์มันพันธุ์แท้ โคยุโรป ลูกโคที่ผลิตได้ เพื่อจำหน่วยให้ฟาร์มอื่นไปใช้เป็นพ่อแม่พันธุ์ ดังนั้น โคที่เลี้ยงจะต้องมีลักษณะให้ตรงตาม สายพันธุ์ ควรจะซื้อพ่อแม่พันธุ์ที่มีใบรับรองพันธุ์ประวัติ จึงจะเป็นที่เชื่อถือของผู้ซื้อ

 3.2 เลี้ยงเพื่อผลิตลูกโคเพื่อนำไปเลี้ยงขุน หรือจำหนายเป็นโคขุน ลูกโคที่ผลิตได้เพื่อนำไปเลี้ยงขุนส่งโรงฆ่าอาจเลี้ยงขุนเอง หรือขายให้ฟาร์มอื่นไปขุน ดังนั้น การผลิตลูกโคควรมีการพัฒนาให้ได้ซากที่มีน้ำหนักและคุณภาพตามที่ตลาดต้องการ

 3.3 เลี้ยงเพื่อวัตถุประสงค์อื่นๆเช่น เพื่อการใช้งาน เพื่อแข่งขันวัฒนธรรมท้องถิ่น (โคชนหรือโคลาน)

 จากที่กล่าวมาสรุปได้ว่า การผลิตโคเนื้อให้ประสบความสำเร็จเกษตรกรต้องมีปัจจัยที่เกี่ยวข้อง ประกอบด้วย 5 ด้าน คือ ด้านพันธุ์โคเนื้อที่เหมาะสมกับพื้นที่และความต้องการของตลาด ด้านพื้นที่ปลูกพืชอาหารสำหรับโคเนื้อ ด้านการจัดการที่ดี และด้านสุขาภิบาลป้องกันโรค

 **ด้านการตลาดโคเนื้อ**

 กรมปศุสัตว์ (2559) ตลาดโคเนื้อแบงเป็น 2 ประเภท ได้แก ตลาดโคมีชีวิต และ ตลาดเนื้อโค ซึ่งมีรายละเอียด ดังนี้

 1. ตลาดโคมีชีวิต แบ่งออกได้ 3 ประเภท ดังนี้

 1.1 ตลาดทั่วไป เป็นเกษตรกรรายย่อยหรือฟาร์มขนาดเล็ก ผู้ซื้อส่วนใหญ่จะเป็นพ่อค้ารายย่อยหรือพ่อค้าท้องถิ่น ลักษณะการขายแบบเหมาตัว

 1.2 ตลาดนัด จัดตั้งโดยเอกชน มีเวลาเปิด-ปิด แน่นอน เก็บค่าบริการ ผู้ขายนำโคไปตลาดโดยมี ผู้ซื้อหลายราย ผู้ซื้อมีทั้งพ่อค้าขายเนื้อโค พ่อค้าขายส่งโคมีชีวิต รวมถึงเกษตรกรซื้อเพื่อนำไปเลี้ยงต่อ การซื้อขายเป็นแบบต่อรองราคาแบบเหมาตัว

 1.3 ตลาดโคเนื้อคุณภาพสูง เป็นตลาดที่ทำการซื้อ-ขายโคขุน ส่วนใหญ่เป็นลูกผสมยุโรปเลี้ยงด้วยอาหารที่มีส่วนประกอบพลังงานสูงมากกว่า 3 เดือน จนมีไขมันแทรก ส่วนใหญ่มีตลาดแน่นอน ราคาซื้อ-ขาย อยู่ที่คุณภาพเนื้อโค

 2. ตลาดเนื้อโค แบงได้ 3 กลุม (สุวิช, 2558) คือ

 2.1 ตลาดระดับล่าง เป็นเนื้อในตลาดสดทั่วไป โดยส่วนใหญ่จะเป็นโคพื้นเมือง จะซื้อขายกันเป็นเนื้อสด ฆ่าภายในวันต่อวัน เพื่อนำไปประกอบอาหาร

 2.2 ตลาดระดับกลาง เป็นตลาดขนาดใหญ่ จนถึงห้างสรรพสินค ส่วนใหญ่เป็นโคลูกผสมบาร์หมันและลูกผสมชาร์โรเล่ส์เลี้ยงด้วยอาหารหยาบและอาหารข้นประมาณ 3-4 เดือน เนื้อโคระดับนี้นำไปประกอบอาหารไทยและแบบตะวันตก

 2.3 ตลาดระดับสูง เป็นตลาดของเนื้อโคที่มีคุณภาพสูง ส่วนใหญ่เป็นโคลูกผสมยุโรป ด้วยอาหารหยาบและอาหารข้นนานมากกว่า 3 เดือน จนมีไขมันแทรกในเนื้อ (marbling) หลังชำแหละ และตัดแต่ง นำไปบ่ม (ageing) ในห้องเย็นอุณหภูมิ 0-4 องศาเซลเซียส ประมาณ 7-14 วัน นิยมนำไปทำอาหารแบบตะวันตก ตลาดสำคัญอยู่ที่โรงแรม ร้านอาหาร และซุปเปอร์มาร์เก็ตชั้นนำ

 จากการสังเคราะห์ข้อมูลตรวจเอกสารผู้วิจัยสรุปประเด็น การตลาดโคเนื้อ มีปัจจัยที่ควรนำมาประกอบพิจารณา 9 ข้อ ประกอบด้วย ตลาดโคเนื้อที่ขาย วิธีการจำหน่ายโคเนื้อ ราคาโคเนื้อ แหล่งจำหน่าย จำนวนโคเนื้อ ต้นทุนค่าพันธุ์โคเนื้อ ต้นทุนค่าอาหาร ค่าใช้จ่ายอื่นๆ และรายได้จากการเลี้ยงโคเนื้อ

 **การปฏิบัติทางการเกษตรที่ดีสำหรับฟาร์มโคเนื้อ**

 สำนักงานมาตรฐานสินค้าเกษตรและอาหารแห่งชาติ (2556) กล่าวถึง มาตรฐานสินค้าเกษตร การปฏิบัติทางการเกษตรที่ดีสำหรับฟาร์มโคเนื้อ ประกอบด้วย

 1. ขอบข่าย มาตรฐานสินค้าเกษตรนี้ กำหนดเกณฑ์การปฏิบัติทางการเกษตรที่ดีสำหรับฟาร์มโคเนื้อ ตั้งแต่องค์ประกอบฟาร์ม อาหารสำหรับโคเนื้อ น้ำ การจัดการฟาร์ม สุขภาพสัตว์ สวัสดิภาพสัตว์ การจัดการด้านสิ่งแวดล้อม และการบันทึกข้อมูล เพื่อผลิตโคที่มีสุขภาพดี และได้เนื้อโคและผลิตผลอื่นๆที่มีคุณภาพเหมาะสมในการนำไปใช้ผลิตเป็นอาหารที่ปลอดภัยต่อการบริโภค

 2. นิยาม ความหมายของคำที่ใช้ในมาตรฐานสินค้าเกษตรนี้ (มกอช., 2556) มีดังต่อไปนี้

 2.1 โคเนื้อ (beef cattle) หมายถึง สัตว์ในสกุล *Bos indicus* และ *Bos taurus* ซึ่งอยู่ในวงศ์ Bovidae ที่มนุษย์เลี้ยงไว้ เพื่อนำเนื้อและผลิตผลอื่นๆ มาใช้บริโภคเป็นอาหาร

 2.2 ฟาร์มโคเนื้อ (beef cattle farm) หมายถึง สถานที่เลี้ยงโคเนื้อ เพื่อการค้า ซึ่งอาจมีการเลี้ยง ในลักษณะเฉพาะ เช่น ฟาร์มโคพันธุ์เนื้อ ฟาร์มปรับสภาพโค ฟาร์มโคขุน

 2.3 ฟาร์มโคพันธุ์เนื้อ (cattle breeder farm) หมายถึง ฟาร์มที่เลี้ยงโคพ่อพันธุ์และแม่พันธุ์ เพื่อผลิตลูกโคเนื้อพันธุ์แท้ โคเนื้อลูกผสมสำหรับจำหน่าย

 2.4 ฟาร์มปรับสภาพโค (backgrounding farm) หมายถึง ฟาร์มที่เลี้ยงโคที่ยังไม่พร้อมเป็นโคขุน เพื่อปรับสภาพก่อนจะนาไปเลี้ยงเป็นโคขุนต่อไป

 2.5 ฟาร์มโคขุน (fattening and finishing farm) หมายถึง ฟาร์มที่มีการเลี้ยงโคให้เจริญเติบโตอย่างรวดเร็ว โดยการให้อาหารที่มีคุณภาพดี ในช่วงระยะเวลาหนึ่ง เพื่อให้ได้เนื้อที่มีคุณภาพดี

 2.6 อาหารสัตว์ (feed) หมายถึง อาหารที่ได้จากวัตถุดิบชนิดเดียวหรือหลายชนิด ในสภาพดิบ (raw) หรือ ที่ผ่านกระบวนการบางส่วน (semi-processed) หรือกระบวนการอย่างสมบูรณ์ (processed) โดยมีวัตถุประสงค์เพื่อใช้เลี้ยงสัตว์เพื่อการบริโภค

 2.7 โรงเรือน (barn) หรือคอก (pen) หมายถึง สิ่งปลูกสร้างที่มีหลังคามีโครงสร้างแข็งแรงมีที่ให้น้ำและให้อาหาร โดยภายในอาจแบ่งกั้นเป็นคอก เพื่อใช้งานตามวัตถุประสงค์

 3. เกณฑ์กำหนด

 3.1 เกณฑ์กำหนดสาหรับการปฏิบัติทางการเกษตรที่ดีสาหรับฟาร์มโคเนื้อ แบ่งได้เป็น 3 ระดับ ดังนี้

 3.1.1 ข้อกำหนดหลัก (major requirements) หมายถึง ข้อกำหนดที่ต้องปฏิบัติ หากบกพร่องจะส่งผลกระทบโดยตรงหรือรุนแรงต่อคุณภาพที่สำคัญและความปลอดภัยของ เนื้อโคและมีผลกระทบต่อผู้บริโภคหรือเป็นข้อกำหนดที่ต้องปฏิบัติตามกฎหมายที่เกี่ยวข้อง

 3.1.2 ข้อกำหนดรอง (minor requirements) หมายถึง ข้อกำหนดที่ควรปฏิบัติ หากบกพร่องจะส่งผลกระทบโดยตรงต่อคุณภาพของเนื้อโค หรือส่งผลกระทบโดยอ้อมต่อคุณภาพที่สำคัญและความปลอดภัยในระดับที่เป็นอันตรายต่อสัตว์ และมีผลกระทบต่อผู้บริโภค

 3.1.3 ข้อแนะนำ (recommendations) หมายถึง ข้อกำหนดที่แนะนำ ให้ปฏิบัติ เพื่อสนับสนุนให้บรรลุวัตถุประสงค์ของการปฏิบัติทางการเกษตรที่ดีสาหรับฟาร์มโคเนื้อ

 3.2 เกณฑ์ตัดสินผลการตรวจประเมิน การตัดสินผลการตรวจประเมินว่าเป็นไปตามข้อกำหนดของมาตรฐานสินค้าเกษตรนี้ มีเกณฑ์ดังนี้

 3.2.1 ผลการตรวจประเมินต้องผ่านตามเกณฑ์ข้อกำหนดหลักทุกข้อ 3.2.2 ผลการตรวจประเมินข้อกำหนดรองต้องผ่านเกณฑ์ทุกข้อ ทั้งนี้ หากไม่ผ่าน ในการตรวจประเมินครั้งแรก ต้องมีการแก้ไขหรือเสนอแผนการแก้ไข พร้อมทั้งดำเนินการแก้ไขให้แล้วเสร็จ ตามที่ระบุในแผนการแก้ไขภายในระยะเวลาที่กำหนด

 3.3 เกณฑ์และระดับของข้อกำหนด สำหรับการปฏิบัติทางการเกษตรที่ดีสำหรับฟาร์มโคเนื้อ

 **กำหนดหลักเกณฑ์การตรวจประเมินการปฏิบัติทางการเกษตรที่ดีสำหรับฟาร์มโคเนื้อ**

 สำนักงานมาตรฐานสินค้าเกษตรและอาหารแห่งชาติ (2556) กำหนดหลักเกณฑ์การตรวจประเมินการปฏิบัติทางการเกษตรที่ดีสำหรับฟาร์มโคเนื้อ มีรายละเอียด ดังนี้

 1.องค์ประกอบฟาร์ม

 1.1 สถานที่ตั้ง

 1) อยู่ในสภาพแวดล้อมที่ไม่ปนเปื้อนจากอันตรายทางเคมีและชีวภาพ มีแหล่งน้ำ ที่สะอาด เหมาะแก่การเลี้ยงโคและมีปริมาณเพียงพอตลอดปี

 2) ตั้งอยู่ในพื้นที่เหมาะสมสำหรับการเลี้ยงโคเนื้อห่างไกลแหล่งชุมชน และไม่มีน้ำท่วมขัง

 3) ต้องได้รับการยินยอมจากองค์การบริหารส่วนท้องถิ่น

 4) อยู่ห่างจากโรงฆ่าสัตว์และตลาดนัดค้าสัตว์ อย่างน้อย 5 กิโลเมตร เพื่อป้องกันการแพร่ระบาดของโรค หรือมีมาตรการอื่นที่สามารถป้องกันการแพร่ระบาดของโรคได้

 1.2 ผังและลักษณะฟาร์ม

 1) มีการวางผังฟาร์มที่ดี และจัดพื้นที่เป็นสัดส่วนอย่างชัดเจนตามความเหมาะสม หรือวัตถุประสงค์การเลี้ยง เช่น พื้นที่เลี้ยงโค พื้นที่เก็บอาหาร หรือเก็บอุปกรณ์

 2) มีพื้นที่เพียงพอให้โคทุกตัวได้พักผ่อน และมีร่มเงากันความร้อน

 3) มีรั้วรอบบริเวณพื้นที่การเลี้ยงอย่างเหมาะสม

 4) พื้นที่การเลี้ยงแยกเป็นสัดส่วนจากที่พักอาศัย

 1.3 โรงเรือน

 1) สร้างด้วยวัสดุที่คงทนถาวร ง่ายต่อการทำความสะอาดและบำรุงรักษา มีการระบายอากาศที่ดี และไม่ก่อให้เกิดอันตรายต่อคนและสัตว์

 2) พื้นที่โรงเรือนเป็นพื้นเรียบ ไม่ลื่น สามารถทำความสะอาดและจัดการได้โดยสะดวก มีระบบระบายน้ำที่ดี ไม่เป็นที่สะสมของสิ่งปฏิกูลที่เกิดขึ้นภายในโรงเรือน มีหลังคาหรือที่ให้ร่มเงา

 3) รางอาหารสำหรับโคเนื้อ ทำด้วยวัสดุที่ทำความสะอาดง่าย ไม่ก่อให้เกิดอันตราย ต่อตัวสัตว์ มีปริมาณเพียงพอกับขนาดและจำนวนโคเนื้อ

 4) รางให้น้ำ หรืออ่างน้ำ ต้องทำด้วยวัสดุที่ทำความสะอาดได้ง่าย วางอยู่ในตำแหน่ง ที่เหมาะสม เพื่อให้โคเนื้อกินน้ำได้สะดวก

 5) มีช่องทางสำหรับต้อนสัตว์ และมีทางขึ้นลงในการเคลื่อนย้าย

 6) มีซองบังคับสัตว์ เพื่อสะดวกในการฉีดวัคซีน ถ่ายพยาธิ และผสมเทียม ฯลฯ

 7) โรงเรือนสำหรับฟาร์มโคแม่พันธุ์

 - พื้นที่โรงเรือนเป็นคอกรวมหรือคอกเดี่ยวที่มีพื้นที่พอสมควร สำหรับโคกำลังตั้งท้อง กั้นคอกเป็นสัดส่วน สำหรับแม่โคที่กำลังให้ลูก

 8) โรงเรือนสำหรับฟาร์มโคพ่อพันธุ์

 - เป็นคอกเดี่ยว มีพื้นที่เหมาะสม

 9) โรงเรือนสำหรับฟาร์มปรับสภาพโค เป็นคอกรวมหรือคอกเดี่ยวที่มีพื้นที่พอสมควร

 10) โรงเรือนสำหรับฟาร์มโคขุน

 - เป็นคอกเดี่ยว หรือคอกรวม กั้นเป็นสัดส่วน มีพื้นที่เหมาะสมกับขนาดและจำนวนโค

 - พื้นคอกบริเวณที่โคขุนกินอาหารเป็นพื้นคอนกรีตหรือพื้นเรียบ ไม่ลื่น (อาจเป็นดินอัดแน่นหรือลูกรังได้) มีพื้นที่พอสมควร สะอาด พื้นแห้งไม่ชื้นแฉะ

 11) รั้วกั้นคอกรอบนอก ควรกั้นอย่างน้อย 4 แนว แนวบนสุดสูงจากพื้นดินอย่างน้อย 150 เซนติเมตร ส่วนรั้วที่แบ่งคอกย่อยภายใน ควรกั้นอย่างน้อย 3 แถว

 2. อาหารโคเนื้อ

 2.1 จัดให้มีอาหารหยาบและอาหารข้นที่มีคุณภาพดีเพียงพอกับความต้องการของโคเนื้อ แต่ละประเภทโดยเฉพาะอาหารข้นที่นำมาใช้ต้องมีคุณภาพและ มาจากแหล่งผลิตที่ได้รับอนุญาตตามกฎหมายควบคุมคุณภาพอาหารสัตว์

 2.2 กรณีใช้อาหารสัตว์ผสมเองให้คำนึกถึงคุณภาพอาหารสัตว์ตามช่วงวัยของโคเนื้อ ไม่ใช้สารต้องห้ามตามกฎหมายว่าด้วยการควบคุมคุณภาพอาหารสัตว์

 2.3 ป้องกันการเสื่อมสภาพของอาหารสัตว์ระหว่างการขนส่งจากผู้ขายผู้ผลิต เข้าสู่ฟาร์ม

 2.4 มีสถานที่เก็บอาหารโคเนื้อแยกเป็นสัดส่วนและเก็บอาหาร ในสภาพที่ป้องกันการปนเปื้อนและการเสื่อมสภาพ

 2.5 ตรวจสอบคุณภาพอาหารสัตว์ทางกายภาพเบื้องต้นอย่างสม่ำเสมอ

 2.6 ติดตามผลการตรวจวิเคราะห์จากการสุ่มตรวจของเจ้าหน้าที่

 2.7 มีการให้อาหาร TMR โดยใช้ส่วนผสมตามความต้องการชองสัตว์ตามช่วงอายุ

 3. น้ำ

 3.1 แหล่งน้ำใช้ในฟาร์มอยู่ในบริเวณที่ไม่เสี่ยงต่อการปนเปื้อนจากสิ่งที่เป็นอันตราย

 3.2 น้ำที่ใช้เลี้ยงโคเนื้อและใช้ในฟาร์ม เหมาะสมตามวัตถุประสงค์ในการใช้

 3.3 โคเนื้อทุกตัวต้องได้รับน้ำอย่างเพียงพอ

 4. การจัดการฟาร์ม

 4.1 มีคู่มือการจัดการฟาร์ม ที่แสดงรายละเอียดการปฏิบัติที่สำคัญภายในฟาร์ม ได้แก่

 1) การจัดการระบบการเลี้ยงโคเนื้อ

 2) การให้อาหารและน้ำสำหรับโคเนื้อ

 3) การจัดการฟาร์มรวมถึงการจัดการฝูงโคตามวัตถุประสงค์

 4) การจัดการด้านสุขภาพโคเนื้อ

 5) การจัดการด้านสวัสดิภาพโคเนื้อ

 6) การจัดการด้านสิ่งแวดล้อม

 4.2 บุคลากร

 1) มีจำนวนบุคลากรพอเหมาะกับจำนวนโคเนื้อที่เลี้ยง มีการจัดแบ่งหน้าที่ และความรับผิดชอบอย่างชัดเจน

 2) ผู้ปฏิบัติงานที่ทำหน้าที่เลี้ยงโคเนื้อต้องมีความรู้ และได้รับการฝึกอบรมในการเลี้ยง โคเนื้อ เพื่อให้จัดการฟาร์มได้

 3) สัตวแพทย์ที่มีใบอนุญาตเป็นสัตวแพทย์ผู้ควบคุมฟาร์มโคเนื้อ กำกับ ดูแลด้านสุขภาพโคเนื้อ

 4) ผู้ปฏิบัติงานในฟาร์มต้องได้รับการตรวจสุขภาพเป็นประจำทุกปี อย่างน้อยปีละ 1 ครั้ง และได้รับใบรับรองแพทย์ว่าไม่เป็นโรคติดต่อร้ายแรง เช่น วัณโรค

 4.3 การทำความสะอาด

 1) โรงเรือน อุปกรณ์ และบริเวณโดยรอบในฟาร์มสะอาด ถูกสุขลักษณะ มีการซ่อมแซม บำรุงรักษาโรงเรือนและอุปกรณ์ให้อยู่ในสภาพดี มีความปลอดภัยต่อโคเนื้อและผู้ปฏิบัติงาน

 2) เก็บกวาด รวบรวมและกำจัดมูลสัตว์ โดยวิธีที่เหมาะสม ไม่หมักหมมภายใน และบริเวณรอบๆโรงเรือน เพื่อป้องกันแหล่งเพาะพันธุ์ของแมลงและสัตว์พาหนะนำโรค

 5. สุขภาพสัตว์

 5.1 การป้องกันและควบคุมโรค

 1) อยู่ภายใต้ความดูแลของสัตวแพทย์ผู้ควบคุมฟาร์ม หรือผู้ที่ได้รับมอบหมายจาก สัตวแพทย์ผู้ควบคุมฟาร์ม

 2) ระบุแหล่งที่มาของโคเนื้อ โคเนื้อที่ซื้อเข้าฟาร์มจะต้องได้รับการกักโรค และตรวจสุขภาพจากเจ้าหน้าที่กรมปศุสัตว์ หรือสัตวแทพย์ผู้ควบคุมฟาร์ม

 3) มีคอกพักสัตว์สำหรับโคเนื้อที่นำเข้ามาใหม่

 4) มีการป้องกันและทำลายเชื้อโรคสำหรับยานพาหนะ และบุคคลก่อนเข้าและออกฟาร์ม

 5) มีบันทึกยานพาหนะและบุคคลที่เข้า-ออกฟาร์มที่ตรวจสอบได้

 6) มีโปรแกรมการสร้างภูมิคุ้มกันโรคให้สัตว์ ได้แก่ วัคซีนโรคปากและเท้าเปื่อยหรือวัคซีนอื่นๆ ตามความเหมาะสม มีโปรแกรมกำจัดพยาธิภายในและภายนอก รวมทั้งสุขอนามัยสัตว์ทั่วไป

 7) ตรวจสอบโรคที่สำคัญ โดยเฉพาะโรคแท้งติดต่อและวัณโรค อย่างน้อยปีละครั้ง

 8) กรณีเกิดโรคระบาดหรือสงสัยว่าเกิดโรคระบาดต้องปฏิบัติตามกฎหมายว่าด้วยการควบคุมโรคระบาดสัตว์

 5.2 การบำบัดโรคสัตว์อยู่ภายใต้ความดูแลของสัตวแพทย์ผู้ควบคุมฟาร์มโดยปฏิบัติตามพระราชบัญญัติวิชาชีพการสัตวแพทย์ พ.ศ.2545 และฉบับแก้ไขเพิ่มเติม และตามข้อกำหนดใน มกษ.9032 มาตรฐานสินค้าเกษตร เรื่อง ข้อปฏิบัติการควบคุมการใช้ยาสัตว์

 6. สวัสดิภาพสัตว์

 ดูแลโคเนื้อให้มีความเป็นอยู่อย่างสบาย และได้รับการปฏิบัติที่เหมาะสมหากโคเนื้อบาดเจ็บ ป่วย หรือพิการ เพื่อไม่ให้ทุกข์ทรมาน

 7. ด้านสิ่งแวดล้อม

 7.1 การจัดการซากโคให้อยู่ในดุลพินิจของสัตวแพทย์ผู้ควบคุมฟาร์ม กรณีทำลาย ให้นำซากไปฝังไว้บริเวณที่น้ำท่วมไม่ถึง ใต้ระดับผิวดินไม่น้อยกว่า 50 ซม.ราดด้วยน้ำยาฆ่าเชื้อหรือใช้ปูนขาวโรย จนทั่วแล้วกลบดินปิดปากหลุม และพูนดินกลบหลุมเหนือระดับผิวดินไม่น้อยกว่า 50 ซม.

 7.2 กรณีปล่อยน้ำเสียออกสู่แหล่งน้ำสาธารณะให้บำบัดน้ำเสียจากฟาร์มก่อน

 7.3 การจัดการขยะมูลฝอย ควรรวบรวมไว้ในภาชนะซึ่งมีฝาปิดมิดชิด และนำไปกำจัดอย่างเหมาะสม

 7.4 กรณีเป็นขยะติดเชื้อ ให้แยกทำลายตามข้อกำหนดใน มกษ.9032 มาตรฐานสินค้าเกษตร เรื่องข้อปฏิบัติการควบคุมการใช้ยาสัตว์

 7.5 กำจัดมูลโค โดยวิธีที่เหมายะสม เช่น นำไปทำปุ๋ยหรือก๊าชชีวภาพ เพื่อไม่ให้เป็นแหล่งของกลิ่น และเชื้อโรค

 8. การบันทึกข้อมูล

 8.1 จัดทำบันทึกผลปฏิบัติงาน ในขั้นตอนสำคัญในการจัดการฟาร์ม และข้อมูลประวัติของสัตว์

 8.1.1 ข้อมูลการจัดการฟาร์ม

 1) การจัดแบ่งโครงสร้างการดำเนินงาน

 2) จำนวนแรงงาน

 3) การแบ่งหน้าที่ความรับผิดชอบ

 4) ข้อมูลด้านสุขภาพสัตว์

 5) ด้านประวัติและการฝึกอบรมของผู้ปฏิบัติงานในฟาร์ม

 8.1.2 ข้อมูลด้านการผลิต

 1) ข้อมูลเกี่ยวกับตัวสัตว์ (เลขรหัสประจำตัวสัตว์)

 2) อาหารสำหรับสัตว์

 3) การจัดการฟาร์ม รวมถึงการจัดการฝูงโคตามวัตถุประสงค์

 4) ข้อมูลด้านการจัดการฝูงโคตามวัตถุประสงค์

 5) สุขภาพสัตว์

 6) การป้องกันและควบคุมโรค

 7) สวัสดิภาพสัตว์

 8) ข้อมูลด้านการจัดการสิ่งแวดล้อม

 8.2 เก็บรักษาบันทึกไว้ให้ตรวจสอบอย่างน้อย 3 ปี

 จากที่กล่าวมา ผู้วิจัยสามารถสรุปประเด็น การปฏิบัติทางการเกษตรที่ดีสำหรับฟาร์มโคเนื้อ เพื่อใช้ในตรวจประเมินสภาพการจัดการฟาร์มโคเนื้อ ควรประกอบด้วยการปฏิบัติ 8 ประเด็นหลัก และหัวข้อย่อย 70 ประเด็นย่อย ได้แก่ 1) องค์ประกอบของฟาร์ม มี 3 ประเด็นย่อย 2) อาหารสำหรับโคเนื้อ มี 7 ประเด็นย่อย 3) น้ำ มี 3 ประเด็นย่อย 4) การจัดการฟาร์ม มี 3 ประเด็นย่อย 5) สุขภาพสัตว์ มี 2 ประเด็นย่อย 6) สวัสดิภาพสัตว์ 7) การจัดการสิ่งแวดล้อม มี 5 ประเด็นย่อย 8) การบันทึกข้อมูล มี 2 ประเด็นย่อย

**5. วิธีการหรือขั้นตอนการศึกษา**

 ดำเนินงานศึกษาสภาพการผลิตและการตลาดโคเนื้อจังหวัดนครปฐม สำรวจพื้นที่เป้าหมาย ดำเนินการในพื้นที่มีเกษตรกรเลี้ยงโคเนื้อในจังหวัดนครปฐม โดยสุ่มตัวอย่างแบบเจาะจง (Purposive Sampling)

4.1. ประชากรและกลุ่มตัวอย่างที่ใช้ในการศึกษา

 4.1.1 ประชากรที่ใช้ในการศึกษาเป็นเกษตรกรผู้เลี้ยงโคเนื้อจังหวัดนครปฐม ปี 2562 จำนวนทั้งสิ้น 2,065 คน (สำนักงานปศุสัตว์จังหวัดนครปฐม, 2562)

 4.1.2 กลุ่มตัวอย่าง คือ เกษตรกรผู้เลี้ยงโคเนื้อจังหวัดนครปฐม ขนาดตัวอย่างใช้วิธีการคัดเลือก โดยใช้สูตรของ Taro Yamane (บุญธรรม, 2546)

 สูตร N

n =

 1+N(e)2

 เมื่อ n = ขนาดของกลุ่มตัวอย่าง

 N = ขนาดของประชากร (จำนวน 2,065 ราย)

 e = ความคลาดเคลื่อนของการสุ่มตัวอย่าง

 แทนค่าในสูตรจะได้

 2,065

n = 335

n =

 1+2,065 (0.05)2

 ซึ่งได้กำหนดความคลาดเคลื่อนที่ 0.05 และระดับความเชื่อมั่น 95% ดังนั้น จะได้ขนาดเกษตรกรผู้เลี้ยงโคเนื้อจังหวัดนครปฐม จำนวน 335 คน ดังตารางที่ 3

**ตารางที่ 3 แสดงจำนวนกลุ่มตัวอย่างเกษตรกรผู้เลี้ยงโคเนื้อจังหวัดนครปฐม ที่จะทำการศึกษา**

**ลำดับที่ อำเภอ จำนวนเกษตรกร จำนวนกลุ่มตัวอย่าง**

1 กำแพงแสน 744 121

2 เมืองนครปฐม 713 115

3 ดอนตูม 235 38

4 บางเลน 178 29

5 นครชัยศรี 153 25

6 สามพราน 36 6

7 พุทธมณฑล 6 1

ที่มา : สำนักงานปศุสัตว์จังหวัดนครปฐม (2562)

4.2. เครื่องมือที่ใช้ในการเก็บรวบรวมข้อมูล

 4.2.1 เครื่องมือที่ใช้ในการศึกษา คือ แบบสัมภาษณ์แบบมีโครงสร้าง ประกอบด้วย คำถามแบบ เลือกตอบ เติมคำในช่องว่าง แบบประมาณค่า และแบบตรวจประเมินสภาพการจัดการฟาร์ม โดยมีขั้นตอนดังนี้

 4.2.1.1 ศึกษาจากหนังสือ เอกสาร บทความ งานวิจัยที่เกี่ยวข้อง และสอบถามจากผู้ที่มีความรู้ โดยพิจารณาให้สอดคล้องกับวัตถุประสงค์ของการศึกษา

 4.2.1.2 กำหนดข้อมูลที่ต้องการจากวัตถุประสงค์ของการศึกษา กำหนดตัวชี้วัด และมาตราวัดข้อมูล ในแต่ละประเด็นตามที่ได้กำหนดไว้ แล้วนำข้อมูลตามประเด็นตัวชี้วัด และมาตรวัดมาสร้างเป็นข้อคำถาม เป็นแบบสัมภาษณ์แบบมีโครงสร้าง ประกอบด้วยคำถามแบบปลายปิด คำถามปลายเปิด แบบตรวจประเมินประกอบด้วยคำถามที่ใช้ในการประเมินสภาพการจัดการฟาร์มว่าใช่ หรือ ไม่ใช่ มีดังต่อไปนี้

 ตอนที่ 1 คำถามเกี่ยวกับข้อมูลทั่วไปของเกษตรกรผู้เลี้ยงโคเนื้อจังหวัดนครปฐม

 ตอนที่ 2 คำถามเกี่ยวกับการตลาด ต้นทุนการผลิต และผลตอบแทน

 ตอนที่ 3 แบบการตรวจประเมินสภาพการจัดการฟาร์มโคเนื้อ ได้แก่ แบบตรวจประเมินสภาพการจัดการฟาร์มโคเนื้อของเกษตรกรจังหวัดนครปฐม ใน 8 ด้าน ประกอบด้วย 1) องค์ประกอบของฟาร์ม 2) อาหารสำหรับโคเนื้อ 3) น้ำ 4) การจัดการฟาร์ม 5) สุขภาพสัตว์ 6) สวัสดิภาพสัตว์ 7) การจัดการสิ่งแวดล้อม 8) การบันทึกข้อมูล ให้เลือกตอบว่า ใช่ หรือ ไม่ใช่ โดยมีคะแนนเต็มในแต่ละข้อเท่ากับ 1 คะแนน ซึ่งคะแนนเต็มเท่ากับ 70 คะแนน ช่วงคะแนนออกเป็น 5 ช่วงคะแนน โดยแบ่งช่วงคะแนน ดังนี้

 โดยที่ คะแนนต่ำสุดเท่ากับ 0 คะแนนสูงสุดเท่ากับ 70 ดังนั้น

จึงได้ช่วง 70 - 0

= 14

 5

**ตารางที่ 4 แสดงระดับตรวจประเมินสภาพการจัดการฟาร์มโคเนื้อของเกษตรกรจังหวัดนครปฐม**

 **ระดับการประเมิน คะแนนเฉลี่ย**

มากที่สุด 57 – 70

 มาก 43 – 56

 ปานกลาง 29 – 42

 น้อย 15 – 28

 น้อยที่สุด 0 – 14

 ตอนที่ 4 คำถามเกี่ยวกับความคิดเห็นและความต้องการของเกษตรกรผู้เลี้ยงโคเนื้อต่อการส่งเสริมของภาครัฐ ประกอบด้วยคำถามทั้งหมด 22 หัวข้อ โดยใช้มาตรวัดแบบไลเคิร์ส สเกล (Likert Scale) เป็นวิธีการวัดทัศนคติค่านิยม ความรู้ ความเข้าใจ และความต้องการที่อาศัยผลรวมของค่าคะแนนจากชุดข้อความ ที่ใช้ศึกษาเป็นเครื่องจำแนก โดยให้ผู้ถูกสัมภาษณ์เลือกแสดงความคิดเห็นจากข้อคำถามที่ผู้ศึกษาได้กำหนดการแปลผลโดยใช้ค่าเฉลี่ยเลขคณิต ทำได้โดยกำหนดคะแนนแทนน้ำหนักให้แต่ละช่วงของระดับความต้องการ แล้วคำนวณค่าเฉลี่ย และนำค่าเฉลี่ยที่ได้ไปเทียบกับเกณฑ์การแปลความหมาย ซึ่งใช้หลักเกณฑ์ให้ช่วงห่าง หรือพิสัยของคะแนนทุกระดับเท่ากัน ซึ่งเมื่อกำหนดน้ำหนักคะแนนระดับมากที่สุด มาก ปานกลาง น้อย และน้อยที่สุด เป็น 5, 4, 3, 2 และ 1 ตามลำดับ จะได้พิสัยเป็น 5-1 = 4 เฉลี่ยแต่ละช่วงห่างกัน 4/5 = 0.8 ซึ่งการหาค่าเฉลี่ยโดยทั่วไปมักจะใช้ผลรวมของผลคูณระหว่างค่าน้ำหนักของแต่ละ ระดับกับค่าความถี่ ในระดับนั้น แล้วหารด้วยความถี่ทั้งหมด ซึ่งการแปลผลสรุปดังนี้

 ค่าคะแนนเฉลี่ย 4.21 - 5.00 คือ มีความต้องการมากที่สุด

ค่าคะแนนเฉลี่ย 3.41 - 4.20 คือ มีความต้องการมาก

ค่าคะแนนเฉลี่ย 2.61 - 3.40 คือ มีความต้องการปานกลาง

ค่าคะแนนเฉลี่ย 1.81 - 2.60 คือ มีความต้องการน้อย

ค่าคะแนนเฉลี่ย 1.01 - 1.80 คือ มีความต้องการน้อยที่สุด

 4.3 การควบคุมคุณภาพของเครื่องมือที่ใช้ในการศึกษา ทำการทดสอบโดยการนำแบบสอบถาม ที่สร้างขึ้น ไปปรึกษาผู้เชี่ยวชาญด้านสังคมศาสตร์และจิตวิทยา เพื่อตรวจความเที่ยงตรงของเนื้อหา (Content Validity) และนำมาทดสอบกับเกษตรกรที่ไม่อยู่ในกลุ่มตัวอย่าง จำนวน 20 ราย เพื่อตรวจสอบว่าคำถามที่มีอยู่ในแบบสอบถาม มีข้อใดที่ไม่ชัดเจนจะได้นำมาปรับปรุงแก้ไขก่อนที่จะนำไปใช้จริงต่อไป (บุญธรรม, 2540)

 4.4 การเก็บรวบรวมข้อมูล ผู้ทำการศึกษาได้ดำเนินการเก็บรวบรวมข้อมูล ด้วยวิธีการสัมภาษณ์ โดยใช้ แบบสอบถาม สัมภาษณ์เกษตรกรที่เข้าร่วมโครงการฯ และการตรวจประเมินสภาพการจัดการฟาร์ม ที่ผู้ศึกษาได้กำหนด ง คือณะกรรมการพิจารณา โดยการใช้แบบตรวจประเมินตามหลักเกณฑ์มาตรฐานฟาร์มเลี้ยงสัตว์

 4.5 การวิเคราะห์ข้อมูลและแปรผล ทำการวิเคราะห์ข้อมูลในโปรแกรมสำเร็จรูป แปรผลโดยใช้สถิติเชิงพรรณนา (Descriptive Statistics) ได้แก่ ความถี่ (Frequency) ค่าสูงสุด (Maximum) ค่าต่ำสุด (Minimum) ร้อยละ (Percentage, %) ค่าเฉลี่ย (Mean) และค่าเบี่ยงเบนมาตรฐาน (Standard Deviation,SD) ข้อมูลที่รวบรวมได้จากแบบสัมภาษณ์ของเกษตรกรผู้เลี้ยงโคเนื้อจังหวัดนครปฐม แล้วนำเสนอข้อมูลในรูปแบบตาราง หลังจากนั้นนำข้อมูลจากตารางมาแยกหมวดหมู่ เพื่อให้สามารถตอบวัตถุประสงค์งานโครงการได้

 4.6 สรุปผลและเขียนรายงานเผยแพร่

**6. ผู้ร่วมดำเนินการ** (ถ้ามี) **(1) นางภูษณิศา กาญจนโกมล** **สัดส่วนผลงาน** **70 %**

 (2) นายสุพัฒน์ เอี่ยมสอาดสัดส่วนผลงาน 30 %

**7. ระบุรายละเอียดเฉพาะงานในส่วนที่ผู้ขอรับการประเมินเป็นผู้ปฏิบัติ**

7.1 วางแผนการดำเนินการ ตรวจเอกสาร จัดทำเค้าโครง และจัดทำแบบสัมภาษณ์ 10 %

7.2 เก็บรวบรวมข้อมูล กำหนดลงรหัสบันทึกข้อมูล 30 %

7.3 วิเคราะห์ข้อมูลและแปรผล 20 %

 7.4 จัดทำรายงานผลการศึกษาฉบับสมบูรณ์ 10 %

**8. ประโยชน์ที่คาดว่าจะได้รับ** (กรณีเป็นผลงานที่อยู่ระหว่างศึกษา) **-**

**9.ระบุผลสำเร็จของงาน หรือผลการศึกษา** (กรณีที่เป็นผลงานที่ดำเนินการเสร็จแล้ว) **-**

**10. ความยุ่งยากในการดำเนินการ/ปัญหา/อุปสรรค** **-**

**11. การนำไปใช้ประโยชน์ หรือคาดว่าจะนำไปใช้ประโยชน์**

 11.1 ผลผลิต (output)

  ทราบสภาพการเลี้ยงและการจัดการโคเนื้อ การตลาด ต้นทุนการผลิต ผลตอบแทนทางเศรษฐกิจ ความคิดเห็น ความต้องการส่งเสริมของภาครัฐของเกษตรกรผู้เลี้ยงโคเนื้อในจังหวัดนครปฐม

 11.2 ผลลัพธ์ (outcome)

 1) ผลที่ได้รับการวิจัยสามาถนำไปแก้ไข และเพิ่มประสิทธิภาพการเลี้ยงโคเนื้อของเกษตรกร ส่งผลให้มีรายได้จากการเลี้ยงโคเนื้อเพิ่มขึ้น

 2) ฟาร์มโคเนื้อของเกษตรกรในจังหวัดนครปฐมได้รับมาตรฐานฟาร์มโคเนื้อ (Good Agricultural Practice for Beef Cattle Farm, GAP) ส่งผลทำให้ได้รับการยอมรับการผลิตโคเนื้อที่มีคุณภาพ ผลิตภัณฑ์จากเนื้อโคปลอดโรค สามารถสร้างความมั่นใจต่อผู้บริโภค

 11.3 ผลกระทบ (impact)

 การส่งเสริมและพัฒนาเกษตรกรผู้เลี้ยงโคเนื้อถูกต้องเหมาะสม สอดคล้องกับสถานการณ์ปัจจุบันให้เกิดความยั่งยืนในอาชีพการเลี้ยงโคเนื้อ เกษตรกรสามารถพึ่งพาตนเองได้ ส่งผลการเพิ่มรายได้มวลรวมของประเทศ

ขอรับรองว่าผลงานดังกล่าวข้างต้นเป็นความจริงทุกประการ

 ลงชื่อ…………………………………………………..

 (นางภูษณิศา กาญจนโกมล)

 ผู้เสนอผลงาน

 ..….…..…./…………….……….../….……….

**ขอรับรองว่าสัดส่วนหรือลักษณะงานในการดำเนินการของผู้เสนอข้างต้นถูกต้องตรงกับความจริง**

**ทุกประการ**

ลงชื่อ…………………………………… ลงชื่อ……………………………….….

 (นางภูษณิศา กาญจนโกมล) (นายสุพัฒน์ เอี่ยมสอาด)

ตำแหน่ง นักวิชาการสัตวบาลชำนาญการ ตำแหน่งนักวิชาการสัตวบาลชำนาญการ

ผู้ร่วมดำเนินการ ผู้ร่วมดำเนินการ

………../……………………./………….. …………../…………………../…………

**ได้ตรวจสอบแล้วขอรับรองว่าผลงานดังกล่าวข้างต้นถูกต้องตรงกับความเป็นจริงทุกประการ**

ลงชื่อ……………………………………….. ลงชื่อ…………………………………..

 (………………………………………..) (………………………………………..)

……………./……………………/………….. …………/…………………../………...

 (ผู้บังคับบัญชาที่ควบคุมดูแลการดำเนินการ)

**หมายเหตุ**

1. กรุณาให้ผู้ร่วมดำเนินการ และผู้บังคับบัญชา ลงลายมือชื่อรับรองให้ครบทุกคน **ด้วยลายมือจริง**

2. หากผลงานมีลักษณะเฉพาะ เช่นแผ่นพับ หนังสือ แถบบันทึกเสียง ฯลฯ ผู้เสนอผลงานอาจส่งผลงานจริงประกอบการพิจารณาของคณะกรรมการก็ได้

**เอกสารหมายเลข 4**

**ข้อเสนอแนวคิด/วิธีการ เพื่อพัฒนางานหรือปรับปรุงให้มีประสิทธิภาพมากขึ้น**

**ชื่อ** นายสุพัฒน์ เอี่ยมสอาด

เพื่อประกอบการแต่งตั้งให้ดำรงตำแหน่งที่สูงขึ้นในตำแหน่ง นักวิชาการสัตวบาลชำนาญการพิเศษ ตำแหน่งเลขที่ 1287

สำนักนักงานปศุสัตว์จังหวัดนครปฐม

**เรื่อง** **โครงการปรับโครงสร้างการผลิตแพะ-แกะ อย่างครบวงจรและยั่งยืนในจังหวัดนครปฐม**

**(1) หลักการและเหตุผล**

 **ยุทธศาสตร์ การสร้างความเข้มแข็งทางเศรษฐกิจและแข่งขันได้อย่างยั่งยืน** เป็นยุทธศาสตร์ที่หนึ่งตามกรอบยุทธศาสตร์ชาติ 20 ปี เน้นให้เศรษฐกิจเติบโตตามศักยภาพ ให้เศรษฐกิจรายสาขามีการเจริญเติบโตอย่างเข้มแข็ง ภาคเกษตรเน้นเกษตรกรรมยั่งยืน และให้เกษตรกรมีรายได้เพิ่มขึ้น โดยมีแนวทางการพัฒนาที่สำคัญ (2) การส่งเสริมการพัฒนาขีดความสามารถในการแข่งขันของภาคการผลิตและบริการ มุ้งเน้นการสร้างความเชื่อมโยงของห่วงโซมูลค่าระหว่างภาคการเกษตร อุตสาหกรรม บริการ และการค้าการลงทุน เพื่อยกระดับการผลิตสินค้าเกษตรและอาหารเข้าสู่ระบบมาตรฐาน ที่ผ่านมากรมปศุสัตว์ กระทรวงเกษตรและสหกรณ์ได้ส่งเสริม ผลักดัน การพัฒนาอาชีพด้านปศุสัตว์ (การเลี้ยงแพะ) ของเกษตรกรรายย่อยมาโดยตลอด ระยะเวลาไม่น้อยกว่า 15 ปี จนถึงปัจจุบัน ได้มีการพัฒนาอาชีพด้านปศุสัตว์ (การเลี้ยงแพะ) มาในระดับหนึ่งที่พร้อมจะพัฒนาอย่างต่อเนื่อง เพื่อเป็นสินค้าเกษตรที่มีคุณภาพมาตรฐาน เป็นที่ยอมรับของผู้บริโภคทั้งในและนอกประเทศ สามารถแข่งขันกับต่างประเทศ และเป็นที่ต้องการของตลาดต่างประเทศ มีการจัดทำ MOU กับผู้ค้าในต่างประเทศ เช่น สาธารณรัฐสังคมนิยมเวียดนาม ราชอาณาจักรกัมพูชา และประเทศมาเลเซีย เพื่อซื้อขายแพะ กับเครือข่ายแพะแกะแห่งประเทศไทย นับเป็นโอกาสที่ดีของเกษตรกรผู้เลี้ยงแพะ-แกะในประเทศไทย

 จังหวัดนครปฐม มีโรงฆ่าแพะ-แกะ ที่ได้รับการรับรองมาตรฐาน GMP ซึ่งมีแห่งเดียวในประเทศไทย นับว่าเป็นโอกาสที่ดีอย่างยิ่งในการส่งเสริมการเลี้ยงแพะ-แกะของจังหวัดนครปฐม ตามนโยบายรัฐบาล กระทรวงเกษตรและสหกรณ์ “การตลาดนำการผลิต” แต่ในความเป็นจริงแล้วเกษตรกรผู้เลี้ยงแพะ-แกะส่วนใหญ่ เป็นเกษตรกรรายย่อย ขาดแคลนเงินในการลงทุน เพื่อขยายและพัฒนาระบบการผลิต ขาดความมั่นใจด้านการตลาด และยังเลี้ยงแพะ-แกะเป็นเพียงอาชีพรอง การปรับโครงสร้างการผลิตแพะ-แกะ อย่างครบวงจรและยั่งยืน ทำให้สามารถสร้างรายได้เพิ่มให้แก่เกษตรกรผู้เลี้ยงแพะ-แกะจังหวัดนครปฐม เป็นการช่วยส่งเสริมความมั่นคงในอาชีพปศุสัตว์ เพื่อเป็นการยกระดับพัฒนาขีดความสามารถการผลิตสินค้าเกษตรและอาหารเข้าสู่ระบบมาตรฐาน และพัฒนาต่อยอดการแปรรูปผลิตภัณฑ์จากแพะอย่าครบวงจรและยั่งยืน ตามนโยบายของรัฐบาล

**2.วัตถุประสงค์ของโครงการ**

2.1. เพื่อการพัฒนาที่ยั่งยืน ครบวงจร การผลิตแพะ ของจังหวัดนครปฐม

2.2. เพื่อสนองนโยบายของรัฐบาล ในการสร้างความเข้มแข็งให้กับเกษตรกร

2.3. เพื่อพัฒนาระบบการผลิตสินค้าเกษตรสู่ระบบมาตรฐาน

2.4. เพื่อขยายช่องทางการจำหน่ายสินค้าเกษตรภายในและต่างประเทศ

**3.กลุ่มเป้าหมาย และผู้มีส่วนได้เสีย**

 **3.1 กลุ่มเป้าหมาย :**

 เกษตรกรผู้เลี้ยงแพะ-แกะ และผู้สนใจ 150 ราย

 **3.2 ผู้มีส่วนได้ส่วนเสีย:**

 - เกษตรกรผู้เลี้ยงปศุสัตว์ เกษตรกรผู้สนใจอาชีพปศุสัตว์ ผู้จำหน่ายหรือแปรรูป และผู้บริโภค

 **4.แนวทางการดำเนินงาน/กิจกรรม**

* 1. การเพิ่มประสิทธิภาพการผลิตสู่ระบบมาตรฐาน
	2. การแลกเปลี่ยนเรียนรู้/เพิ่มช่องทางการจำหน่ายกับเกษตรต่างภูมิภาคการ
	3. จัดทำ MOU ระหว่างผู้ผลิตแพะ-แกะในจังหวัดนครปฐมกับโรงฆ่าสัตว์และเครือข่ายผู้เลี้ยงแพะ-แกะ
	4. ส่งเสริมและสนับสนุนการจัดทำคอกกลางเพื่อการจำหน่าย
	5. จัดเก็บข้อมูลและติดตามผล

**5. เป้าหมาย ผลลัพธ์ และผลกระทบโครงการ**

 **5.1 เป้าหมายโครงการ:**

**ตัวชี้วัด**

1. เกษตรกรผู้เลี้ยงแพะ-แกะ และผู้สนใจ ได้รับการอบรมตามหลักสูตรที่กำหนด จำนวน 150 ราย
2. เกษตรกรผู้เลี้ยงแพะ-แกะ พัฒนาระบบการเลี้ยงสู่มาตรฐาน 100 ราย

 **5.2 ผลผลิต:**

(1) เกษตรกรผู้เลี้ยงแพะ-แกะและผู้สนใจ ผ่านการอบรมตามหลักสูตรที่กำหนด จำนวน 150 ราย

(2) เกษตรกรผู้เลี้ยงแพะ-แกะ ได้รับการพัฒนาระบบการเลี้ยงสู่มาตรฐาน 100 ราย

**5.3 ผลลัพธ์:**

(1) ฟาร์มเกษตรกรผู้เลี้ยงสัตว์ จำนวน 150 ราย มีความรู้ ความเข้าใจในการทำฟาร์มเลี้ยงสัตว์แบบประณีตมากขึ้น

(2) เกษตรกรผู้เลี้ยงแพะ-แกะ ได้รับการรับรองสู่ระบบมาตรฐานฟาร์มเพิ่มมากขึ้น

**5.4 ผลกระทบ :**

**เชิงบวก :**

1. เกษตรกรผู้ประกอบอาชีพและผู้สนใจ ได้การพัฒนาองค์ความรู้ที่เกี่ยวข้องกับการผลิต แพะ-แกะ อย่างครบวงจรและยั่งยืน จำนวน 100 ฟาร์ม
2. ผลผลิตแพะ-แกะ ที่มีคุณภาพเป็นที่ยอมรับของผู้บริโภค

 **เชิงลบ :-** 0

 ลงชื่อ……………………………….

 (นายสุพัฒน์ เอี่ยมสอาด)

 ผู้เสนอแนวคิด

 …..…../……..……./…..

**การพิจารณาประเมินข้าราชการเพื่อคัดเลือกให้ส่งผลงานทางวิชาการ**

**ชื่อ** นายสุพัฒน์ เอี่ยมสอาด

**ตำแหน่ง** นักวิชาการสัตวบาลชำนาญการ ตำแหน่งเลขที่ 1287

ขอประเมินเพื่อแต่งตั้งให้ดำรงตำแหน่งที่สูงขึ้นในตำแหน่งนักวิชาการสัตวบาลชำนาญการพิเศษ ตำแหน่งเลขที่ 1287 กลุ่มส่งเสริมและพัฒนาการปศุสัตว์ สำนักงานปศุสัตว์จังหวัดปศุสัตว์จังหวัดนครปฐม

**การพิจารณา** (**คะแนนเต็ม 100 คะแนน)**

 1.ผลงาน/ผลการปฏิบัติงานย้อนหลัง 3 ปี 50 คะแนน ได้รับ …………………….…คะแนน

 2.ข้อเสนอแนวคิด/วิธีการเพื่อพัฒนางานหรือปรับปรุงให้มีประสิทธิภาพมากขึ้น

 50 คะแนน ได้รับ …………………….…คะแนน

 **รวม** ……………………..…คะแนน

 ลงชื่อ…..........…………………………………………..

 (…………………………………………….)

 วันที่……………………………….

**หมายเหตุ** กรุณาให้ผู้บังคับบัญชาให้คะแนนโดยผู้ที่ผ่านการประเมินต้องได้รับคะแนนไม่ต่ำกว่า 80 คะแนน และให้ผู้บังคับบัญชาลงชื่อกำกับให้ครบถ้วน